title: Willis Reed

text: Vuonna 1996 NBA valitsi Reedin yhdeksi historiansa viidestäkymmenestä suurimmasta pelaajasta.


title: Siikajoen taistelu

text: Siikajoen taistelu oli yksi Suomen sodan maineikkaimmista taisteluista. Taistelu käytiin Siikajoen kirkonmäen läheisyydessä 18. huhtikuuta 1808.


title: Siikajoen taistelu

text: Sota Ruotsin ja Venäjän välillä oli alkanut suomalaisten nopealla vetäytymisellä, eikä taisteluja ollut ennen Siikajokea juuri käyty. Yppärissä Pyhäjoella oli käyty lyhyt kahakka venäläisten ja perääntyvien suomalaisten välillä 16. huhtikuuta. Venäläiset tavoittivat perääntyvät suomalaiset joukot ennen kuin nämä ehtivät ylittää Siikajokea. Suomalaisten joukkojen päällikkö Carl Johan Adlercreutz päätti aloittaa viivytystaistelun ja suomalaiset kävivät asemiin Siikajoen vanhan uoman rantaan. Jacob Petrovitš Kulnevin johtamat venäläiset hyökkäsivät suomalaisten asemiin, mutta suomalaiset pitivät asemansa. Lopulta venäläisten saatua lisäjoukkoja oli suomalaisten peräännyttävä Siikajoen yli.


title: Siikajoen taistelu

text: Venäläiset yrittivät saartaa suomalaiset, mutta samalla venäläisten keskusta heikkeni ja kun Adlercreutz havaitsi tämän päätti hän puolestaan hyökätä. Suomalaiset valtasivat kirkonmäen ja pappilan, ja venäläisten oli peräännyttävä. Suomalaiset ajoivat takaa heikentyneitä venäläisjoukkoja viiden kilometrin päähän kirkonmäeltä. Sota sai Siikajoen ja myöhemmin Revonlahden taistelun jälkeen uuden käänteen, kun suomalaiset aloittivat hyökkäyksen. Kesän 1808 aikana suomalaiset etenivät syvälle Savoon ja Etelä-Pohjanmaalle.


title: Siikajoen taistelu

text: Taistelupaikalla Siikajoen kirkon läheisyydessä on vuonna 1934 paljastettu muistomerkki, jonka on suunnitellut Matti Visanti. Uudenmaan Prikaati, joidenkin taisteluun osallistuneitten yksiköiden nykyinen joukko-osasto, juhlistaa vuosipäiväänsä taistelun muistopäivänä.


title: Remain in Light

text: Remain in Light on Talking Headsin neljäs studioalbumi, joka julkaistiin lokakuussa 1980. Albumi on päässyt monille "kaikkien aikojen paras albumi" -listoille, kuten Rolling Stone -lehden listalle "500 Greatest Albums of All Time".


title: Remain in Light

text:
Albumin kansitaiteen on tehnyt graafinen suunnittelija Tibor Kalman.
Kaikki kappaleet kirjoittaneet David Byrne, Brian Eno, Chris Frantz, Jerry Harrison ja Tina Weymouth.
Albumi
Singlet


title: Kiko Loureiro

text: Kiko Loureiro (16. kesäkuuta 1972 Rio de Janeiro, Brasilia) on brasilialainen kitaristi, joka on soittanut muun muassa Angrassa, Silent Moonissa sekä Blezqi Zatzasissa. Loureiro soittaa myös Tarja Turusen yhtyeessä kitaraa.


title: Kiko Loureiro

text: Loureiro aloitti akustisen kitaran soiton 11-vuotiaana ja siirtyi sähkökitaraan 13-vuotiaana. 16-vuotiaana hän oli jo parissa yhtyeessä ja soitti yökerhoissa São Paulossa. 19-vuotiaana Loureiro oli perustamassa Angraa, jossa hän vielä tänäpäivänäkin soittaa.


title: Kiko Loureiro

text: Loureirosta on tullut erittäin suosittu ja menestyvä, sekä Angran kanssa että hänen soolourallaan.


title: Kiko Loureiro

text: Loureiro siirtyi Megadethin kitaristiksi vuonna 2015 Chris Broderickin jätettyä yhtyeen.


title: Kiko Loureiro

text: Loureiro osaa puhua englantia, ranskaa, suomea ja japania hänen äidinkielensä lisäksi, joka on portugali.


title: Kiko Loureiro

text: Loureiro on myös suunnitellut japanilaiselle kitarapedaalivalmistaja Zoomille soundeiltaan personoidut signaturemallit G1 ja G2.1-multiefektipedaalista.


title: Kiko Loureiro

text: Loureirolla on suomalainen vaimo. Heille syntyi kaksoset marraskuussa 2016.


title: Tunnearvo

text: Tunnearvo on elämyksellinen kokemus, mielihyvän tai mielipahan sävyinen psyykkinen tila asiasta, jolle asetetaan esimerkiksi määritteitä hyvä/paha, kaunis/ruma, kallis/halpa tai paljon/vähän. ’Arvo’ käsitteenä on moraalifilosofiaan kuuluva asia, jota pidetään (yleensä) hyvänä; vertaa käsitettä "”olla arvokas”". Siten arvo ja arvottaminen liittyvät kaikkeen ihmisten harjoittamaan sosiaaliseen toimintaan: voidaan väittää, että kaikki perusteet, joille esitetään arvoväittämiä, sisältävät tunnearvoon liittyvä määreitä; arvot sisältävät tunteen, ovat osa tunnetta. Toisaalta arvoja, kuten tunnearvojakin voidaan määritellä eri tavoin:


title: Tunnearvo

text: Tunnearvot käsitteenä on liitetty nk. arvosubjektivismiin, jonka mukaan arvoja ei voida loogisesti johtaa tosiasioista eikä arvoilla ole siten mitään objektiivista perustaa (Humen giljotiini) erotuksena arvo-objektivismista. Edelleen tunnearvoja voidaan käsitellä arvorelativismista käsin, joka korostaa erityisesti sitä, miten arvot vaihtelevat eri kulttuureissa ja eri aikoina; se mikä arvo (omalle) tunteelle asetetaan, riippuu ajasta ja kulttuurista.


title: Tunnearvo

text: Ongelmallista on ollut suhteuttaa tunnearvo ja tieto, asiat joita pidämme totena. Kognitiivisen kannan mukaan arvot ovat eräänlaista tietoa, tai meillä voi olla tietoa arvoista, kun taas ei-kognitiivisen kannan mukaan arvot eivät perustu lainkaan tietoon eikä niillä ole tiedollista sisältöä, vaan arvoja koskevat kannanotot kuvaavat lähinnä esittäjänsä tunteita tai mielipiteitä.


title: Tunnearvo

text: Kansantajuisesti tunnearvo käsite on yhdistetty usein ekonomiaan kuluvaksi siten, että asiat joilla on ollut tunnearvoa, eivät ole olleet rahallisen mittaamisen tapana. Esimerkiksi tuomioistuimissa on jouduttu määrittelemään rahallinen hinta tunteelle (tunnearvolle).


title: Guido Cappellini

text: Guido Cappellini (s. 7. syyskuuta 1959) on entinen italialainen F1-veneilijä. Hän on menestynein F1-veneilijä kautta aikojen kymmenellä maailmanmestaruudellaan.


title: Guido Cappellini

text: Capellini oli pikkupojasta asti kiinnostunut vauhdista ja moottoreista, jalkapallo tai koulunkäynti eivät häntä pahemmin kiinnostaneet. Isä Luciano osti pojalleen lahjaksi mikroauton tämän täyttäessä kolme vuotta. Siitä lähtien vauhdista tuli keskeinen asia Guido Cappellinin elämässä. Ensimmäisen moottoriveneensä hän sai viisivuotiaana, mutta kilpaili rata-autojen parissa ja voitti muun muassa kartingin Italian ja Euroopan-mestaruuden 1980-luvun alussa.


title: Guido Cappellini

text: Kilpaveneilyn pariin Cappellini siirtyi 1980-luvun puolivälissä. Ensin hän kilpaili F3-luokassa, mutta siirtyi nopeasti kilpaveneilyn kuninkuusluokkaan, F1:een. Menestys ei osunut kohdalle heti, vaan ensimmäisen mestaruutensa Cappellini voitti vasta kahdeksannella F1-kaudellaan, vuonna 1993. Cappellini on voittanut kymmenen mestaruutta, sekä kolme MM-hopeaa ja kaksi MM-pronssia. Cappellini pitää myös hallussaan F1-veneiden nopeusennätystä, joka on 256,2 km/h.


title: Guido Cappellini

text: Cappellini lopetti kilpaveneuransa vuoden 2009 jälkeen.


title: Guido Cappellini

text: Capellini on menestyksensä myötä noussut suureen suosioon Italiassa ja nauttii supertähden asemastaan täysin siemauksin. Asuinpaikaksi hän on valinnut monien moottoriurheilutähtien tapaan Monacon, mutta Italian verohallinnon mukaan hänen on maksettava veronsa kotimaahan. Capellini on myös veneilyalan liiketoiminnassa mukana. Hän on osakkaana italialaisessa DAC-yrityksessä, joka valmistaa kilpaveneitä ja käyttää maailmanmestarin kokemusta hyväkseen tehdessään veneistään yhä nopeampia.


title: Thomas Voeckler

text: Thomas Voeckler (s. 22. kesäkuuta 1979 Schiltigheim) on ranskalainen maantiepyöräilijä.


title: Thomas Voeckler

text: Alsacen seudulla syntynyt Voeckler muutti vanhempiensa mukana aikanaan Martinique'lle. Hän palasi sittemmin Ranskaan ja aloitti ammattilaisuransa vuonna 2001. Hän edusti koko ammattilaisuransa ajan, vuoteen 2017 saakka, samaa joukkuetta, nimeltään viimeksi Direct Énergie.


title: Thomas Voeckler

text: Voeckler voitti Luxemburgin ympäriajon kokonaiskilpailun 2003 ja Ranskan maantiepyöräilymestaruuden vuonna 2004. Saman vuoden Ranskan ympäriajossa hän kuului viidennellä etapilla muutaman ajajan ryhmään, joka saapui maaliin huomattavasti ennen pääjoukkoa. Hän sijoittui etapilla neljänneksi, siirtyi kokonaiskilpailun johtoon ja puolusti maillot jaune -paitaa sinnikkäästi kymmenen päivän ajan suuren mediahuomion loisteessa. Hän selvitti Pyreneet kilpailun johdossa, mutta Alpeilla ajetun 15. etapin jälkeen Lance Armstrong siirtyi kilpailun kärkeen. Lopulta Voeckler menetti myös parhaan nuoren ajajan maillot blanc -paidan Vladimir Karpetsille ja sijoittui kokonaistuloksissa 18:nneksi.


title: Thomas Voeckler

text: Voeckler voitti vuonna 2006 Pariisi–Bourges -kilpailun ja viidennen etapin Baskimaan ympäriajossa. Seuraavana vuonna hän voitti ProTour-sarjaan kuuluneen GP Ouest-France-kilpailun sekä mäkikilpailun Pariisi–Nizza-ajossa. Ranskan ympäriajossa 2009 hän voitti viidennen etapin karattuaan muutama kilometri ennen maalia kuuden ajajan kärkiryhmästä. Vuonna 2010 hän voitti toistamiseen maantieajon Ranskan mestaruuden. Ranskan ympäriajossa hän voitti 15. etapin karattuaan irtiottoryhmästä viimeisessä Port de Balès'n nousussa. Vuonna 2011 hän voitti Dunkerquen neljän päivän ajon. Saman vuoden Ranskan ympäriajossa hän sai jälleen maillot jaune -paidan haltuunsa oltuaan yhdeksännellä etapilla mukana irtiottoryhmässä, ja sijoituttuaan etapilla lopulta toiseksi. Hän piti paidan hallussaan kymmenen päivää, kunnes menetti sen Alpeilla ajetulla 19. etapilla. Lopputuloksissa hän oli neljäs. Vuoden 2012 Ranskan ympäriajossa hän voitti Alpeilla ajetun 10. ja Pyreneillä ajetun 16. etapin sekä mäkikirikilpailun.


title: Original Soundtracks 1

text: Original Soundtracks 1 (myös Original Soundtracks) on vuoden 1995 albumi, jonka on nauhoittanut U2 ja Brian Eno, sivuprojektinaan, nimellä Passengers. Sen kappaleet ovat pääosin kirjoitettu kuvitteellisille elokuville.


title: Original Soundtracks 1

text: Albumi väittää olevansa kokoelma elokuvamusiikkikappaleista, ja siitä johtuu nimi "Original Soundtracks". Albumin lehtinen sisältää elokuvat, joille kappaleet kirjoitettiin. Pääasiassa nämä elokuvat ovat kuvitteellisia, niitä ei ole olemassa, mutta kolme 13 listatusta elokuvasta on todellisia: "Beyond the Clouds", "Miss Sarajevo", ja "Ghost in the Shell".


title: Original Soundtracks 1

text: Koska albumi on erittäin kokeellinen, osoittaen Brian Enon vaikutuksen yhtyeeseen, Island Records oli haluton julkaisemaan albumia U2:n nimellä, joten käytettiin nimeä "Passengers". Joskus albumi kuitenkin liitetään U2:n diskografiaan, vaikka tämä ei olekaan U2:n albumi.


title: Original Soundtracks 1

text: Koska albumi julkaistiin eri nimellä, ja sen "vaikeuden" takia se on helposti yhtyeen vähiten tunnettu ja huonoimmin myynyt albumi.


title: Original Soundtracks 1

text: Noin puolet albumista on instrumentaalia, ja laulukappaleissakaan ei ole mitään selkeää melodiaa tai kertosäettä. Kappaleessa "Miss Sarajevo", laulaa italialainen tenori Luciano Pavarotti.


title: Original Soundtracks 1

text: Kaikki kappaleet kirjoittanut Passengers."Miss Sarajevo" julkaistiin singlenä, ja se löytyy myös U2:n kokoelmalta "The Best of 1990–2000".


title: Original Soundtracks 1

text: "Your Blue Roomin" piti olla toinen single albumilta, mutta se peruttiin surkean myynnin takia. Kappale julkaistiin myöhemmin vuoden 1997 singlen "Staring at the Sun" b-puolena, ja kokoelman "The Best of 1990–2000" b-levyllä.


title: Passengers

text: Passengers voi tarkoittaa seuraavia:


title: Ulf Kirsten

text: Ulf Kirsten (s. 4. joulukuuta 1965 Riesa, Itä-Saksa) on saksalainen jalkapalloilija, joka oli pelipaikaltaan hyökkääjä. Kirsten oli ensimmäinen pelaaja, joka pelasi sata maaottelua edustaen kahta eri maajoukkuetta. Hän pelasi Itä-Saksan maajoukkueessa 49 ottelua ja Saksan maajoukkueessa 51 ottelua. Hänen suurin saavutuksensa oli Saksan cupin voitto vuonna 1993.


title: Ulf Kirsten

text: Kirsten edusti Saksaa vuosien 1994 ja 1998 MM-kisoissa ja vuoden 2000 EM-kisoissa.


title: Teemu Jääskeläinen

text: Teemu Matias Eemeli Jääskeläinen (s. 7. kesäkuuta 1983 Tampere) on suomalainen jääkiekkoilija, pelipaikaltaan puolustaja. Hän on Tampereen Ilveksen kasvatti ja pelasi seuran edustusjoukkueessa seitsemän kautta (2001–2008) ennen kuin siirtyi kaudeksi 2008–2009 Tanskaan Herning Blue Foxiin.


title: Teemu Jääskeläinen

text: Nuorena Jääskeläistä pidettiin lahjakkaana; NHL-seura Chicago Blackhawks varasi hänet vuonna numerolla 205. Sittemmin Jääskeläinen ei kuitenkaan ole täyttänyt kaikkia häneen asetettuja odotuksia, vaikka kausi 2006–07 sujuikin hyvin tehoin 6+13=19. Jääskeläisen harjoittelumotivaatiota on moitittu, ja kiekkoanalyytikko Juha Hiitelän mukaan voimakastahtoisempana Teemu Jääskeläinen pelaisi NHL:ssä.


title: Teemu Jääskeläinen

text: Jääskeläistä pidetään monipuolisena puolustajana, joka hallitsee niin puolustus- kuin hyökkäystehtävätkin. Hän on fyysisesti vahva, mutta toimii pelitilanteissa aika ajoin flegmaattisesti.


title: Helsingin Juniorijouset

text: Helsingin Juniorijouset (The Helsinki Strings) on Csaba ja Géza Szilvayn vuonna 1972 perustama jousiorkesteri. Orkesterin viitisenkymmentä soittajaa ovat 10–20 -vuotiaita ja he opiskelevat musiikkia Itä-Helsingin musiikkiopistossa ja Sibelius-Akatemiassa.


title: Helsingin Juniorijouset

text: Orkesteri teki ensimmäisen pitkäsoittonsa Scandia-levymerkille vuonna 1978. Sen jälkeen on yhtyeeltä ilmestynyt useita pitkäsoittoija, niin että niiden yhteismäärä on nykyisin 40 kappaletta.


title: Helsingin Juniorijouset

text: Juniorijousten yli 70 televisio-ohjelmasta ”Viuluviikarit Musiikkimaassa” -sarja on vaikuttanut Suomen musiikkikasvatukseen. Helsingin Juniorijousten jäsenistä on kasvanut satoja ammattimuusikoita – kansainvälisen tason solisteja, kamari- ja orkesterimuusikoita, konserttimestareita, kapellimestareita, jousisoiton opettajia ja muita musiikkialan ammattilaisia. Orkesteri on tehnyt noin 50 ulkomaan kiertuetta konsertteineen, muun muassa vuonna 2013 se soitti Wienin filharmonikkojen kultaisessa salissa.


title: Helsingin Juniorijouset

text: Juniorijousten perustajat (1972) ja pitkäaikaiset johtajat Csaba ja Géza Szilvay siirtyivät eläkkeelle vuonna 2010. Lukuvuoden 2010–2011 Juniorijousia johti Pirkko Simojoki. Syksystä 2011 lähtien orkesteria on johtanut viulutaiteilija ja konserttimestari Jukka Rantamäki.


title: Kuuban kommunistinen puolue

text: Kuuban kommunistinen puolue (), lyh. PCC on Kuubaa hallitseva puolue. Se on perustettu 1961. Puolue on ideologialtaan martilainen ja marxilais-leniniläinen. Puolueen ensimmäinen sihteeri on Raúl Castro. Puolue julkaisee lehteä "Granma".


title: Kuuban kommunistinen puolue

text: Puolue perustettiin heinäkuussa 1961, kaksi vuotta sen jälkeen kun Fidel Castro oli valittu maan pääministeriksi. Se perustettiin nimellä Organizaciones Revolucionarias Integradas (ORI) yhdistämällä Castron johtama Movimiento Revolucionario 26 de Julio, Partido Socialista Popular (PSP) ja Directorio Revolucionario 13 de Marzo.


title: Kuuban kommunistinen puolue

text: Maaliskuussa 1962 se sai nimen "Kuuban sosialistisen vallankumouksen yhdistynyt puolue" (), lyh. "PURSC". Lokakuussa 1965 nimeksi tuli "Kuuban kommunistinen puolue", jolloin myös keskuskomitea muodostettiin.


title: Kuuban kommunistinen puolue

text: Puolueen ensimmäinen varsinainen kokous järjestettiin Havannassa joulukuussa 1975 ja sen johtava asema kirjattiin helmikuussa 1976 hyväksyttyyn uuteen perustuslakiin. Seuraavat puoluekokoukset on järjestetty 1980, 1986, 1991 ja 1997.


title: Kuuban kommunistinen puolue

text: Puoluekokous valitsee keskuskomitean, jossa on viidennen kokouksen jälkeen 150 jäsentä. Puolueen pysyvät johtoelimet ovat politbyroo ja sihteeristö. Vuonna 1991 sihteeristöstä luovuttiin ja laajennettuun politbyrooseen nimitettiin parikymmentä jäsentä. Sihteeristö perustettiin kuitenkin uudelleen 2006.


title: Kuuban kommunistinen puolue

text: Puolueella on nuorisojärjestö "Nuorten kommunistien liitto" ().


title: Kunnallisvaalit 1945

text: Kunnallisvaalit järjestettiin joulukuussa 1945 Suomessa. Äänioikeuttaan käyttäneiden naisten määrä oli ensimmäistä kertaa suurempi kuin miesten. Sosialidemokraatit ja kommunistijohtoiset kansandemokraatit olivat pääsääntöisesti – ensimmäisen ja ainoan kerran – vaaliliitoissa kautta maan. Kunnanvaltuutettujen toimikausi oli säädetty normaalia lyhyemmäksi eli kahdeksi vuodeksi, koska edellisten valtuustojen toimikausi oli toisen maailmansodan seurauksena kestänyt yhdeksän vuotta. Seuraavan vuoden alussa tapahtui seitsemän kuntaliitosta, mm. Helsingin suuri alueliitos. Näissä kunnissa vaalit toimitettiin uuden kuntajaon mukaisesti.


title: Sergei Karjakin

text:
Sergei Karjakin (, , s. 12. tammikuuta 1990 Simferopol) on venäläinen (alkujaan ukrainalainen) shakinpelaaja.
Karjakinista tuli nuorin shakin suurmestari 12 vuoden ja 7 kuukauden ikäisenä 20. elokuuta 2002. Samana vuonna hän toimi silloisen FIDE:n maailmanmestari Ruslan Ponomarovin avustajana.


title: Sergei Karjakin

text: Vuonna 2004 Bilbaossa pelattiin kolmen tietokoneen ja kolmen suurmestarin otteluturnaus. Karjakin oli ainoa, joka onnistui voittamaan pelin tietokonetta vastaan. Hänen kukistamansa ohjelma oli nimeltään Deep Junior.


title: Sergei Karjakin

text: Vuonna 2007 Karjakin pääsi semifinaaleihin FIDE:n maailman cupissa Hanti-Mansijskissa.


title: Sergei Karjakin

text: Karjakin voitti vuonna 2009 arvostetun Corus-turnauksen Wijk aan Zeessa useiden huippupelaajien edellä.


title: Sergei Karjakin

text: Kesäkuussa 2014 Karjakin voitti toistamiseen superturnauksen Norjassa.


title: Sergei Karjakin

text: Marraskuussa 2016 Karjakin pelasi maailmanmestaruudesta Magnus Carlsenia vastaan, mutta hävisi sen niukasti.


title: Sergei Karjakin

text: Vuonna 2009 Karjakin muutti Venäjälle ja otti Venäjän kansalaisuuden. Samana vuonna hän meni naimisiin naisten kansaivälisen mestarin Kateryna Dolžikovan kanssa. Avioliitto kesti vajaat kolme vuotta ja 2014 Karjakin avioitui Galia Kamalovan kanssa.


title: Veikko Suominen

text: Veikko Suominen (5. toukokuuta 1948 Rauma – 28. joulukuuta 1978 Tampere) oli suomalainen jääkiekkoilija. Suominen pelasi Tampereen Ilveksessä kausilla 1971-1978. Hän teki urallaan Ilveksessä yhteensä 256 tehopistettä (165+91) ja toimi Ilveksen kapteenina kolmella kaudella. Kaudella 1971-1972 Suominen saavutti Ilveksessä jääkiekon Suomen Mestaruuden. Lisäksi hän sai pronssia eli saavutti 3. sijan kausilla 1973-1974 ja 1974-1975.


title: Veikko Suominen

text: Suomisen elämä päättyi traagisesti kesken kauden 1978–1979, kun hän teki itsemurhan ampumalla. Tampereen Ilves otti Suomisen pelinumeron 24 välittömästi pois käytöstä, eikä sitä Ilveksessä ole käyttänyt kukaan Suomisen jälkeen. Numeroa ei ole kuitenkaan virallisesti jäädytetty, sillä sitä ei haluta pitää esillä muistuttamassa Suomisen traagisesta kohtalosta.


title: Veikko Suominen

text: Ammatiltaan Veikko Suominen oli linja-autonkuljettaja, jonka työnantajana toimi Koiviston Auto. Koiviston Auton erotti Suomisen vuoden 1975 kesällä. Erottamisen syynä oli väitetty matkustajien epäasiallinen kohtelu. Suominen kävi oikeustaistelun entistä työnantajaansa vastaan työtuomioistuimessa ja voitti sen. Työtuomioistuimen antaman päätöksen mukaan oli Suomisen irtisanominen ollut perusteeton. Suominen pääsi välittömästi töihin toiselle toimeksiantajalle erottamisensa jälkeen ja myöhemmin sai 3 500 markan verran korvausta. Päätös astui voimaan 19. tammikuuta 1978.


title: Dmitri Jazov

text: Dmitri Timofejevitš Jazov (, s. 8. marraskuuta 1923) on viimeinen Neuvostoliiton marsalkka, joksi hänet nimitettiin huhtikuussa 1990. Hän oli Neuvostoliiton puolustusministeri 1987–1991 ja osallistui vuoden 1991 vallankaappausyritykseen.


title: Dmitri Jazov

text: Jazov liittyi vapaaehtoisena puna-armeijaan 1941 ja taisteli suuressa isänmaallisessa sodassa. Hän opiskeli Frunzen sotilasakatemiassa 1956–1958 ja oli sijoitettuna Neuvostoliiton joukkojen ryhmään Saksassa, Leningradin sotilaspiirissä sekä Kuubassa ohjuskriisin aikaan. Jazov jatkoi opintojaan Vorošilovin pääesikunnan akatemiassa.


title: Dmitri Jazov

text: Hän komensi 34. armeijakuntaa ja 4. armeijaa. 1980-luvulla hän oli Kauko-idän sotilaspiirin varakomentaja ja komensi Keskistä rintamaa sekä Keski-idän sotilaspiiriä. Vuonna 1987 Mathias Rustin tapauksen jälkeen hän korvasi puolustusministerinä marsalkka Sokolovin. Jazov oli vastuussa Afganistanin joukkojen vetäytymisestä sekä kotimaisista kriisipesäkkeistä Kaukasiassa, Keski-Aasiassa sekä Baltian tasavalloissa.


title: Dmitri Jazov

text: Vuonna 1991 hän liittyi Valtion hätätilakomiteaan tavoitteena syrjäyttää Gorbatšov. Jazov vastasi joukkojen liikuttelusta kolmipäiväisen kaappausyrityksen aikana. Hän jätti ryhmän kuitenkin jo 20. elokuuta pääministeri Valentin Pavlovin kanssa Moskovan ja Leningradin suurten mielenosoitusten jälkeen. Juntta hajosi seuraavana päivänä. Jazov pidätettiin ja tuomittiin osuudestaan, mutta parlamentti armahti hänet helmikuussa 1994. Vielä 1998 Jazov nimitettiin puolustusministeriön kansainvälisen yhteistyön neuvonantajaksi.


title: Marokon jalkapallomaajoukkue

text: Marokon jalkapallomaajoukkue on Marokon kuninkaallisen jalkapalloliiton hallinnoima joukkue, joka edustaa Marokkoa kansainvälisissä otteluissa.


title: Marokon jalkapallomaajoukkue

text: Marokko on selviytynyt viisi kertaa jalkapallon maailmanmestaruuskilpailujen lopputurnaukseen, mutta vain kerran, Meksikossa 1986 se on selviytynyt ensimmäiseltä kierrokselta jatkoon. Se on voittanut Afrikan-mestaruuden kerran, vuonna 1976.


title: Eidsvollin kansalliskokous

text: Eidsvollin kansalliskokouksessa () luotiin Norjan perustuslaki ja valittiin maalle kuningas 10. huhtikuuta – 20. toukokuuta 1814. Kokoukseen osallistui edustajia, itsenäisyysmiehiä (), maan keski- ja eteläosista. Perustuslaki hyväksyttiin 16. toukokuuta ja allekirjoitettiin 17. toukokuuta, mistä tuli sittemmin Norjan kansallispäivä. Perustuslaki loi osaltaan tärkeän perustan Norjan myöhemmälle valtiolliselle itsenäisyydelle.


title: Eidsvollin kansalliskokous

text: Napoleonin sodissa silloinen Norjan emämaa Tanska oli liittynyt Napoleoniin ja Britannia oli katkaissut Norjan meriyhteydet valtakunnan pääkaupunkiin.


title: Eidsvollin kansalliskokous

text: Napoleon oli hävinnyt Leipzigin taistelun lokakuussa 1813 ja Tanskalla oli huonot tulevaisuudennäkymät. Ruotsi puolestaan oli jäsenenä Napoleonin ja siten myös Tanska-Norjan vastaisessa Kuudennessa liittokunnassa. Se oli kuitenkin menettänyt Suomen Venäjälle vain muutamaa vuotta aiemmin vuonna 1809 ja kruununprinssi Kaarle Juhana halusi varmistaa, ettei ainakaan maan länsirajalta Norjasta tulisi uusia uhkia. Ruotsi olikin saanut liittoumalta lupauksen saada Norja itselleen. Kuudennen liittokunnan voitto Leipzigissa aiheutti diplomaattisen paineen Tanskaa kohtaan, ja liittoutuma hyökkäsi nyt sitä vastaan Holsteinin kautta. Talven aikana myös poikkeuksellisen runsas jäämassa Skagerrakissa pahensi entisestään Norjan eristyneisyyttä emämaastaan. Kuningas Fredrik VI antautui 6. tammikuuta 1814, erosi liitosta Napoleonin kanssa ja jätti Norjan Ruotsin valtapiiriin. 14. tammikuuta solmittiin Kielin rauha Tanskan ja Ruotsin sekä Tanskan ja Britannian välillä.


title: Eidsvollin kansalliskokous

text: Kielin rauhansopimus katkaisi 434 vuotta kestäneen yhteyden Tanskan ja Norjan välillä. Vuodesta 1536 Norja oli katsottu kiinteäksi osaksi Tanskaa yhdessä Jyllannin, Fynin, Sjællannin ja Skånen kanssa. Sopimuksessa määriteltiin myös, että Norjasta tulisi itsenäinen valtio unionissa Ruotsin kanssa. Ruotsin kuningas Kaarle XIII julisti 8. helmikuuta uudelleen, että Norja säilyisi omana valtionaan, jolla olisi oma kansallinen edustuksellinen päätäntävalta ja verotusoikeus. Historioitsijat pitävät kruununprinssi Kaarle Juhanaa julistuksen arkkitehtina.


title: Eidsvollin kansalliskokous

text: Samaan aikaan Norjan käskynhaltijana toimi prinssi Kristian Frederik, Tanskan kuninkaan Fredrik VI:n serkku ja tätä edeltäneen kuningas Kristian VII:n velipuolen poika. Ystävänsä, norjalaisen liikemies ja virkamies Carsten Ankerin rohkaisemana hän pani alulle norjalaista vastarintaa estääkseen Ruotsin ylivaltaa alueella ja edistääkseen Tanskan ja Norjan mahdollista uudelleenyhdistymistä tulevaisuudessa. Fredrik VI oli heti rauhansopimuksen solmimisen jälkeen käynnistänyt ison operaation lähettääkseen viljaa kauan emämaastaan eristyksissä olleeseen Norjaan. Fredrik VI:n aloitteesta Kristian Frederik käynnisti myös maanlaajuisen propagandakampanjan Norjan itsenäisyyden puolesta sekä harrasti aktiivista diplomatiaa suurvaltoihin päin edistääkseen Norjan mahdollisimman suurta riippumattomuutta Ruotsista.


title: Eidsvollin kansalliskokous

text: Helmikuussa Kristian Frederik kutsui Eidsvolliin koolle niin sanotun ”suurmieskokouksen”. Kokouksessa muun muassa professori Georg Sverdrup sai hänet vakuuttuneeksi, että kansan tuli valita hänet hallitsijaksi. Ennen tätä hän oli ajatellut julistautuvansa Norjan kuninkaaksi vain perintöoikeuteensa nojautuen. Kokouksen jälkeen tuolloin sijaishallitsijan () titteliä käyttänyt Kristian Fredrik kutsui koolle perustuslainsäätämiskokouksen Eidsvolliin. Edustajavaaleja kokouksiin pidettiin ympäri maan ja samalla vannottiin valoja Norjan itsenäisyystaistelua varten. Maan pohjoisosissa vaaleja ei ehditty pitää ajoissa. Kansalliskokous pidettiin Carsten Ankerin omistamassa kartanossa, jonka päärakennus on nykyisin museona ja tunnetaan nimellä "Eidsvollbygningen". Kokouksen ajan Kristian Frederik asui kartanossa ja piti illallisia joka ilta 12 kokousedustajalle.


title: Eidsvollin kansalliskokous

text: 112 kokousedustajaa saapui Eidsvolliin 10. huhtikuuta. Kokous jakaantui jo alusta lähtien kahteen löyhähköön puolueeseen, joilla oli mielipide-eroja – itsenäisyyspuolueeseen () ja unionipuolueeseen (). Itsenäisyyspuolueen edustajat olivat enemmistönä ja onnistuivat lopulta saamaan myös suurimman osan välimaastossa olleita edustajia puolelleen.


title: Eidsvollin kansalliskokous

text: Kokousedustajista 33 valittiin armeijasta ja laivastosta, 25 kaupungeista ja kauppaloista () ja 54 maakunnista (). Väkilukuun nähden sekä armeijalla että kaupungeilla oli valtaisa yliedustus. Trøndelagista pohjoiseen ei ollut yhtään edustajaa, koska Nordlandissa ei ehditty pitää edustajavaaleja lainkaan ja Finnmarkissa vaali saatiin aikaan vasta, kun kokous oli jo pidetty. Edustajista 57 oli virkamiehiä, viisi tehtaan- ja kartanonomistajia, 13 kauppiaita ja 37 talonpoikia. Osallistujat olivat varsin nuoria. Useimmat olivat alle 50-vuotiaita ja lähes puolet alle 40-vuotiaita. Keski-ikä oli 42 vuotta ja kahdeksan kuukautta.


title: Eidsvollin kansalliskokous

text: Tärkein ja vaikutusvaltaisin ryhmä edustajista oli virkamiehistö. Peräti kolmetoista viidestätoista perustuslakikomitean jäsenestä tuli olemaan virkamiehiä. Useimmat virkamiehet kuuluivat itsenäisyyspuolueeseen ja heillä oli vahvat sidokset Tanskan kuninkaaseen ja Tanskaan. Omien oikeuksiensa turvaamiseksi valtaosa virkamiehistöstä vastusti porvariston ja aateliston erityisoikeuksia elinkoeinoelämän alueilla. Toisaalta unioni Ruotsin kanssa saattoi merkitä yhdistymistä ja kilpailua ruotsalaisen virkamieskunnan kanssa asemista, mitä haluttiin välttää. Virkamiehet olivat myös tukeneet talonpoikaisedustusta, koska he katsoivat talonpoikien olevan heidän näkökulmastaan hyödyllisempiä kuin mitä he olisivat porvaristolle. Useimmat virkamiehistöstä olivat virkamiesten poikia, joista yli puolet olivat seuranneet isiensä jälkiä juristin, papin tai upseerin uralla. Vain yhdellä virkamiehellä oli talonpoikaistausta, 17 oli porvaritaustaisia. Virkamiehistö ei ollut juurikaan sidoksissa edustamaansa paikkaan. Useat olivat itse asiassa syntyneet Tanskassa ja vain kuusi heistä oli syntynyt edustamassaan vaalipiirissä. Vaikka virkamiehistön piirissä oli joitakin erimielisyyksiä, ne olivat harvoin isoja. Suurimmat mielipide-erot ryhmän sisällä koskivat kirkon omistaman maan myymistä talonpojille ja yleistä asevelvollisuutta.


title: Eidsvollin kansalliskokous

text: Vain 18 edustajaa oli liikemiehiä ja porvareita. Heidän lukumääränsä ei juurikaan vastannut ryhmän todellista taloudellista valtaa aikansa yhteiskunnassa. Vuodesta 1807 käynnissä ollut sota ja Britannian merisaarto oli vaurioittanut pahasti maan kauppaa ja merenkulkua. Useimmat liikemiehet suhtautuivat siksi erittäin kriittisesti Tanskan kuninkaan ulkopolitiikkaan ja toivoivat pikaista rauhaa Britannian kanssa, minkä vuoksi heistä valtaosa edusti unionipuoluetta. Norjalla tuli heidän mielestään olla laaja sisäinen itsehallinto norjalais-ruotsalaisessa unionissa. Yleistä asevelvollisuutta vastustettiin, koska liikemiehet arvelivat monien johtavien perheiden muuttavan sen vuoksi ulkomaille. Liikemiehet osallistuivat erityisesti väittelyihin taloudellisista ja sosiaalisista kysymyksistä, joissa he puolustivat hallussaan olevia erityisiä kaupankäyntioikeuksia, sahalaitoserityisoikeuksia, sekä viinanpoltto-oikeuksia.


title: Eidsvollin kansalliskokous

text: Yleisesti ottaen kokousedustajat olivat aikansa mittapuulla korkeasti koulutettuja. Virkamiehillä oli ylioppilastutkinto ja virkaopintoja ja he olivat usein viettäneet urasa alkuajat Kööpenhaminassa. Porvariston edustajista suuri osa oli nuoruudessaan lähetetty opintomatkoille eritoten Ranskaan, Saksaan ja Britanniaan, missä he oppivat kieliä sekä insinööritaitoa ja kauppaa. Talonpojat olivat luonnollisesti vähiten koulutettuja, joskin heidän joukossaaon oli reaalikoulun käyneitä sekä armeijassa ja laivastossa palvelleita, jotka olivat kielitaitoisia. Vain yksi kokousedustaja, matruusi Even Thorsen, oli luku- ja kirjoitustaidoton ja hänen allekirjoituksensa perustuslakiin toteutettiin siten, että Thorsen piti kädestä hänen puolestaan perustuslain allekirjoittanutta edustajaa.


title: Eidsvollin kansalliskokous

text: Itsenäisyyspuoluetta kutsuttiin eritoten sen vastustajien taholta myös "tanskalaispuolueeksi" (), "prinssipuolueeksi" () ja "nopeiksi" (). Edustajista enemmistö, noin 80, oli itsenäisyyspuolueen riveissä. Johtajana toimi Christian Magnus Falsen. Muita keskeisiä hahmoja olivat Georg Sverdrup, Peter Motzfeldt ja Wilhelm Christie. Itsenäisyyspuoleen tavoitteena oli saada aikaan välitön itsenäisyysjulistus, perustuslaki ja kuninkaanvalinta, minkä jälkeen kansalliskokous voitaisiin lakkauttaa.


title: Eidsvollin kansalliskokous

text: Puolueen linjavalinta herätti runsaasti keskustelua. Kuningasehdokas Kristian Frederik oli tanskalainen ja hänellä oli tiivis suhde entiseen emämaahan, mistä puolueen "tanskalaispuolue"-nimitys johtuikin. Puolue sai riveihinsä myös suurimman osan 37 talonpoikaisedustajasta, jotka ottivat harvoin osaa väittelyihin ja äänestivät pääosin alueidensa enemmän äänessä olleiden edustajien mukaan.


title: Eidsvollin kansalliskokous

text: Unionipuolueen liikanimiä olivat muun muassa "länsipuolue" (), "ruotsalaispuolue" () ja "epäröijät" (). Puolueen ytimessä oli noin 20 henkilöä, joista johtohahmoja olivat kreivi Herman Wedel-Jarlsberg, Severin Løvenskiold, Nicolai Wergeland, Peder Anker ja Jacob Aall.


title: Eidsvollin kansalliskokous

text: Vaikka puolueen vastustajat ivasivat sitä ruotsalaispuolueena, he tuskin olivat sitä enempää kuin itsenäisyyspuolueen edustajat "tanskalaismielisiä". Kaikki puolueen edustajat sanoivat haluavansa täyttä itsenäisyyttä, mutta katsoivat, ettei sen säilyttäminen olisi vielä mahdollista. Puolue halusi mukauttaa perustuslain löyhään liittoon Ruotsin kanssa, koska he eivät uskoneet Norjan kykenevän puolustautuvan ruotsalaisten hyökkäystä vastaan. Täten olisi parasta varmistaa unionille mahdollisimman edulliset ehdot. Puolueen mukaan kansalliskokous voisi myös itse päättää mistä tahansa asiasta ja sen tulisi siten jatkaa toimintaansa myös perustuslain valmistumisen jälkeen.


title: Eidsvollin kansalliskokous

text: Maantieteellisesti unionipuolueen edustajat olivat lähtöisin Østlandetilta ja Agderista. Useat olivat elinkeinonharjoittajia ja porvaristoa, joilla ei ollut samanlaista sidosta Tanskaan kuin virkamiehistöllä. Porvaristo oli myös raivostunut Tanska-Norjan ulkopolitiikasta, joka oli raunioittanut kaupankäynnin Britannian kanssa. Siksi Ruotsi nähtiin monella tapaa luonnollisempana unionipartnerina.


title: Eidsvollin kansalliskokous

text: 10. huhtikuuta oli ensimmäinen pääsiäispäivä ja edustajat tapasivat Eidsvollin kirkon ulkopuolella, jossa Kristian Frederik otti heidät vastaan. Jumalanpalveluksen jälkeen he matkustivat Eidsvollin kartanoalueelle (). Kokous avattiin muodollisesti toisena pääsiäispäivänä, 11. huhtikuuta. Prinssi Kristian Frederik avasi kokouksen lähes valtiopäivien avajaispuheen tyyliseksi luonnehditulla puheenvuorolla, jossa hän muistutti kokousta sen tärkeästä tehtävästä. Tämän jälkeen hän pyysi kokousta valitsemaan puheenjohtajan, sihteerin ja perustuslakikomitean. Ensimmäiseksi puheenjohtajaksi valittiin prinssin toivomuksesta kamariherra Peder Anker. Jatkossa puheenjohtajat valittiin viikoksi kerrallaan. Kokous valitsi myös hallintokomitean, jonka yhtenä tehtävänä oli muotoilla vastaus- ja kiitospuhe prinssille.


title: Eidsvollin kansalliskokous

text: Vastauspuhe prinssille esitettiin 12. huhtikuuta. Itse puhe oli neutraali ja pääosin Sverdrupin käsialaa. Puheen jälkeen alkoi kiistely siitä, mitä itsenäisyys tarkoittaisi. Unionipuolueen johtohahmoista pastori Nicolai Wergeland korosti kokouksen ensisijaisena tarkoituksena olevan maan itsenäisyyden ja riippumattomuuden varmistaminen. Wergelandin ehdotuksesta kokous hyväksyi kansan suvereniteettiperiaatteen, jonka mukaan kaikki legitiimi hallitusvalta kuuluu kansalle. Wergeland korosti edelleen, että myös kuninkaan, tässä tapauksessa ehdokas Kristian Frederikin, tulee saada valtuutuksensa kansalta. Vaikka ehdotus oli linjassa itsenäisyyspuolueenkin ajatusten kanssa, nähtiin aiheen esille ottaminen tässä yhteydessä Wergelandin taholta epäsuorana kritiikkinä prinssin roolille kokouksen järjestämisessä. Tämä herätti voimakkaita protesteja etenkin Sverdrupin ja Ankerin taholta. Suurmieskokouksessa, jossa prinssille oli annettu sijaishallitsijan asema, mukana ollut Sverdrup koki puheen jopa henkilökohtaisena hyökkäyksenä itseään vastaan ja uhkasi Wergelandin joutuvan vastuuseen sanomisistaan. Wergelandin ajatuksena oli kuitenkin saada itse kansalliskokoukselle suvereeni asema, mutta se ei edellä mainituista syistä johtuen saanut riittävää kannatusta.


title: Eidsvollin kansalliskokous

text: 12. huhtikuuta valittiin myös perustuslain työstämiseen erityinen 15-jäseninen perustuslakikomitea . Komitean johtajaksi valittiin itsenäisyyspuolueen Falsen ja sihteeriksi Christian Adolph Diriks. Komitea esitteli peruslinjat perustuslakityölle jo 16. huhtikuuta. Vaikka eräissä lähteissä sanotaan itse perustuslakityön päälinjojen hyväksymisen sujuneen "ilman suurempia kiistoja", käytiin tuona päivänä kuitenkin vilkasta väittelyä ja itsenäisyys- ja unionipuolueiden väliset linjaerot alkoivat tulla selkeästi esille.


title: Eidsvollin kansalliskokous

text: Ensimmäinen perustuslakityön linjaus ja itse perustuslain ensimmäinen kohta koski itsenäisyyskysymystä. Pitäisikö Norjan olla kokonaan itsenäinen ja pitäisikö maan hallitsijaa kutsua kuninkaaksi? Wergeland argumentoi rajoitetun monarkian puolesta, mutta hänen argumenttinsa vaati pidemmän luennon, johon kokouksella ei ollut tarpeeksi aikaa. Kokousväki alkoi huutaa "Asiaan!". Sverdrup totesi, että hänkin kykenisi pitämään luennon kreikkalaisesta valtiokäsityksestä. Puheenjohtaja Anker puolusti aluksi Wergelandia, mutta puolen tunnin jälkeen hän menetti myös kärsivällisyytensä ja pyysi Wergelandia jakamaan puheensa kirjallisena. Episodi heikensi Wergelandin asemaa jatkossa.


title: Eidsvollin kansalliskokous

text: Jatkodebatissa unionipuolueen ja itsenäisyyspuolueen erot tulivat selkeästi esille. Kreivi Wedel-Jarlsberg vastusti kuningastitteliä, koska se johtaisi kuninkaan valintaan, mihin virkaan Kristian Fredrik oli jo lähes itsejulistautunut. Kreivi oli puolestaan jo vuosia työskennellyt Norjan erottamiseksi Tanskasta ja tiesi, että Kristian Frederikin tavoitteena olisi maiden uudelleenyhdistäminen. Wedel-Jarlsbergin ryhmä kannatti siis löyhää Ruotsi-unionia, mikäli suurvallat eivät takaisi täyttä itsenäisyyttä. Itsenäisyyspuolue kannatti itsenäistä Norjaa Kristian Frederik kuninkaanaan. Tähän unionipuolueeksi muotoutuneen kannan edustajat kritisoivat, että hänestä tulisi ajan myötä myös Tanskan kuningas, jolloin ei olisi päästy puusta pitkään. Itsenäisyyspuolueen edustajien äänin perustuslain ensimmäiseksi kohdaksi muotoutunut perusperiaate kuitenkin hyväksyttiin äänin 78–29 yhden äänen puuttuessa.


title: Eidsvollin kansalliskokous

text: Samana päivänä alkoi väittely unioni- ja ulkopolitiikasta ja suhteesta suurvaltoihin. Tätä väittelyä päätettiin lykätä kaksi päivää, koska muun muassa Sverdrup totesi sen olevan perustuslakikeskustelun ulkopuolella. Väittely kuitenkin oli ryhmien välisen erimielisyyden ytimessä. Tilaisuudessa käytiin myös vilkasta keskustelua juutalaisista. Kysymys ratkesi, kun talonpoika Theis Lundegaard äkisti kehotti kaikkia niitä nousemaan, jotka eivät halua juutalaisia maahan. Enemmistö edustajista nousi seisomaan ja niin luotiin pohja perustuslain "juutalaisparagrafille".


title: Eidsvollin kansalliskokous

text: Erimielisyyttä herätti myös ehdotus yleisestä asevelvollisuudesta. Perustuslakityön yleislinjauksiksi päätettiin, että Norjan tulee olla vapaa, riippumaton ja jakamaton valtio. Kuninkaalla tuli olla toimeenpanovalta, kansan valitsemalla kansalliskokouksella lainsäädäntövalta ja riippumattomilla tuomioistuimilla tuomiovalta. Uskonnonvapaus ja painovapaus olisi taattava – vain juutalaisia, munkkikuntia ja jesuiittoja ei Norjassa sallittaisi. Luterilaisuus olisi valtionuskonto ja luterilaisten olisi kasvatettava lapsensa luterilaisiksi. Varsinainen perustuslain valmistelutyö alkoi 20. huhtikuuta.


title: Eidsvollin kansalliskokous

text: 16. huhtikuuta tehtyjen päätösten pohjalta komitea jatkoi varsinaisen perustuslain työstämistä ja pystyi esittämään valmiin 115-kohtaisen perustuslakiesityksen 2. toukokuuta. Ehdotus perustui pääosin lehtori Johan Gunder Adlerin ja Christian Falsenin luonnokseen (). Myös Sverdrup ja Wergeland olivat tulleet kokoukseen omien perustuslakiehdotustensa kanssa ja lopullinen esitys muokkautuikin näiden yhdistelmänä. 21. huhtikuuta komitea päätti, että kansalliskokouksen nimi jatkossa olisi Stortinget, Suurkäräjät. Nimi oli Wergelandin ehdotus ja pohjautui varhaiskeskiaikaiseen pohjoiseen kirjallisuuteen. Falsen ehdotti Stortingin jakamista kahteen kamariin, "Lagtingiin" ja "Odelstingiin", joiden nimet olivat myös Wergelandin käsialaa. Nimivalintaa pidetään Wergelandin merkittävimpänä voittona neuvotteluissa.


title: Eidsvollin kansalliskokous

text: Pääkamppailu puolueiden välillä koitti 19. huhtikuuta, jolloin ulkopolitiikkadebatti jatkui. Unionipuolue ehdotti, että kokous valitsisi ulkopolitiikkakomitean, mikä merkitsisi kokoukselle täyttä suvereniteettia valtion johdossa. Itsenäisyyspuolueeseen muutoin profiloitunut Jonas Rein totesi itsenäisyydestä jo päätetyn, jolloin ulkopolitiikkakin kuuluisi toki kansalliskokouksen mandaattiin. Itsenäisyyspuolue pääosin sitä vastoin esitti kansalliskokouksen lakkauttamista heti perustuslain hyväksymisen ja kuninkaan valinnan jälkeen. Itsenäisyyspuolueen valtaosa voitti äärimmäisen tiukan, tasan menneen, äänestyksen itsenäisyyspuoluetta edustaneen puheenjohtajan kaksoisäänellä.


title: Eidsvollin kansalliskokous

text:
Kansalliskokous päätti lopullisesta perustuslaista 4.–11. toukokuuta perustuslakikomitean esityksen pohjalta. Juutalaisparagrafi (§2) hyväksyttiin lopullisesti perustuslain osaksi 4. toukokuuta. Puolue-erimielisyydet tulivat edelleen esiin erityisesti kuninkaan asemasta neuvoteltaessa. Unionipuolue halusi perustuslakiin kiellon, että kuninkaan ei tulisi vastaanottaa muiden maiden hallitsijantehtäviä. Tarkoituksena oli estää Tanska-Norjan uudelleensyntyminen ehdokkaan, Tanskan perintöprinssin Kristian Frederikin, mahdollisesti päästessä kiinni myös Tanskan kruunuun. Unionipuolueen ehdotus jäi kuitenkin selkeään alakynteen 5. toukokuuta. 9. toukokuuta lyötiin lukkoon kohdat kansalaisuudesta ja äänioikeudesta, 10. toukokuuta hyväksyttiin lopullisesti Stortingetin kaksikamarijärjestelmä ja 11. toukokuuta kysymys yleisestä asevelvollisuudesta.
13. toukokuuta kokouksessa käytiin vilkasta keskustelua valtiontalouden järjestämisestä talouskomitean, johon oli kuulunut lähinnä porvariedustajistoa, valmisteleman ehdotuksen pohjalta. Kiistaa herätti etenkin kysymys, pitäisikö Norjan maksaa vanha valtionvelkansa ennen vuotta 1814 ja kysymys vanhojen setelien arvon takaamisesta. Etenkin kreivi Wedel-Jarlsberg korosti vanhan valtionvelan olevan entisen emämaa Tanskan vastuulla, kun taas itsenäisyyspuolue suosi velan hoitamista ja vanhojen setelien arvon takaamista. Unionistien mielestä asia vaatisi muun muassa kansan verotusta, eikä katsonut verotusoikeuden olevan kansalliskokouksen mandaatissa. Myös keskustelua Norjan omasta keskuspankista heräteltiin 14. toukokuuta, mutta se koki suurta vastustusta. Itsenäisyyspuolueen kanta voitti, mutta talousasioista tehdyillä päätöksillä ei tullut olemaan tulevaisuudessa suurta merkitystä.


title: Eidsvollin kansalliskokous

text: 17. toukokuuta jäsenet kokoontuivat allekirjoittamaan perustuslakia valitsemaan kuningasta. Unionipuolueen yritys viivyttää kuninkaanvalintaa hylättiin ja Kristian Frederik valittiin yksimielisesti Norjan kuninkaaksi. Norjalla oli oma kuningas 500 vuoden tauon jälkeen. Siitä lähtien 17. toukokuuta on ollut myös Norjan kansallispäivä. Perustuslain allekirjoittamisen jälkeen esiin nousi riita Nicolai Wergelandin huhtikuussa pitämien puheenvuorojen pohjalta. Etenkin Sverdrup vaati Wergelandia vetämään silloiset sanansa takaisin. Wergelandin puheet olivat kyteneet pinnan alla ja herättäneet aggressioita useiden itsenäisyyspuolueen kokousedustajien joukossa. Asia rauhoittui kuitenkin etenkin Jacob Aallin ja Gustav Peter Blomin tultua Wergelandin tueksi, minkä jälkeen useammatkin kokousedustajat totesivat, etteivät he olleet hänen ilmaisuistaan loukkaantuneet.


title: Eidsvollin kansalliskokous

text: Kristian Frederik otti kuninkuuden muodollisesti vastaan 19. toukokuuta ja kokous päättyi 20. toukokuuta.


title: Eidsvollin kansalliskokous

text:
Ruotsin osalta sota Napoleonia vastaan oli ohi ja Kaarle Juhana palasi Ruotsiin mannermaalta 28. toukokuuta mukanaan 40–50 000 miehen armeija, josta suuri osa oli taistelukentillä kunnostautuneita eliittijoukkoja. Hän ryhmitti joukkonsa Norjan rajalle mahdollinen sota mielessään. Kaarle Juhanan aloitteesta suurvallat lähettivät edustajia Kristianiaan saadakseen Kristian Frederikin luopumaan asemastaan ja toimistaan, mutta diplomatia ei johtanut Ruotsin kannalta toivottuun tulokseen.
Täten Kaarle Juhana ryhtyi panemaan Kielin sopimusta täytäntöön Ruotsin etujen osalta asevoimin ja Norjan kruunua alettiin hankkia Ruotsin kuningas Kaarle XIII:lle. Norjalla oli käytössään huonosti varustettu ja koulutettu 30 000 miehen armeija. Ruotsin laivasto oli myös täysin ylivoimainen. Ruotsin armeija hyökkäsi 28. heinäkuuta ja eteni välittömästi kaikilla rintamilla. Norjan armeijan johto oli myös heikkoa, eikä Kristian Frederikin sotilaallisia saavutuksia voinut verrata hänen diplomaatintaitoihinsa.


title: Eidsvollin kansalliskokous

text:
Maat olivat sotatilassa kaksi viikkoa. Kaarle Juhanan aloitteesta aloitettiin kuitenkin jo elokuun alussa aseleponeuvottelut ja Norjan hallituksen ja Ruotsin kuninkaan välille solmittiin aselepo Mossissa 14. elokuuta 1814. Aseleposopimuksen mukaan Norjan kuninkaaksi valitun Kristian Frederikin, jota tuolloin kutsuttiin prinssi Kristianiksi, tuli kutsua koolle ylimääräinen Stortingin kokous, johon Ruotsin kuningas olisi yhteydessä erityisen komissaarin välityksellä.
Ruotsin kuningas tunnusti Eidsvollin perustuslain ja maiden suhteet järjestettiin erityisellä, jopa juhlalliseksi mainitulla, sopimuksella (). Sopimuksen mukaan Norja oli omissa asioissaan itsenäinen valtio ja ainoastaan kuninkaan persoona yhdisti maat toisiinsa Ruotsi-Norja-personaaliunioniksi. Sopimuksen lisäkohdan mukaan Kristian Frederikin oli jätettävä kuninkaanvaltansa kansan haltuun ja lähdettävä maasta. Ruotsin joukkojen tuli pysytellä aselevon ajan, kolme viikkoa Stortingin kokouksen jälkeen, Glommajoen itäpuolella ja Ruotsin julistama maa- ja merisaarto lakkautettiin. Kristian Frederikin tuli luopua kruunustaan Stortingetin kokouksessa 8. lokakuuta. 10. lokakuuta näin tapahtuikin. Hän astui "Bornholm"-nimiseen laivaan ja matkusti Tanskaan. Vielä hänen ollessaan matkalla oli Kaarle XIII valittu uudeksi Norjan kuninkaaksi nimellä Kaarle II..


title: Eidsvollin kansalliskokous

text: Vaikka Norjan itsenäisyysajatus oli loppunut alkuunsa, oli norjalaisten valtiollinen asema muuttunut vuodessa huomattavasti. Ruotsin kuninkaan tunnustama perustuslaki institutionalisoi nyt kansalliset oikeudet, joilla tuli myöhemmin olemaan tärkeä rooli Ruotsi-Norja-unionin lakkauttamisessa ja maan demokratian kehittymisessä. Se myös erotti lainsäädäntövallan kansan valitsemalle Stortingille, vaikka kuninkaalla oli edelleen toimeenpanovaltaa. Melkein puolet norjalaisista miehistä oli saanut äänioikeuden ja perustuslaki oli aikaansa nähden hyvin edistyksellinen ja radikaali. Ajan myötä Ruotsin alistavaksi koetun unionipolitiikan vuoksi itsenäisyysajatukset saivat enenevästi alaa Norjassa ja johtivat lopulta osaltaan Norjan itsenäistymiseen 1905.


title: Viitaniemen louhos

text: Viitaniemen louhos on Eräjärvellä sijaitseva avolouhos josta louhittiin runsaasti litiumia sisältävää maasälpää vuosina 1935–1965. Louhoksen esiintymä oli rikas ja tärkeä litiumin lähde toiminta-aikanaan.


title: Viitaniemen louhos

text: Viitaniemen maasälpäesiintymä löytyi sattumalta vuonna 1935 silloisen maanomistajan, Viitaniemen tilan emännän marjastusmatkalla löytämien, kotiinsa tuomien kauniinvalkoisten kivien perusteella. Emännän marjastusmatkan kerrotaan menneen pilalle koska hän oli viehtynyt kauniisiin kiviin ja hänen kannettuaan ne kotiinsa marjakorissa kolmen kilometrin päähän, marjat olivat liiskaantuneet niiden painosta. Kivet olivat runsaasti litiumia sisältävää maasälpää, jotka toimitettiin tutkimuksiin. Koekairausten perusteella kalliosta löydettiin rikas litiumesiintymä, ja kaivostoiminta aloitettiin samana vuonna, lähes välittömästi ensimmäisten näytteiden löydyttyä.


title: Viitaniemen louhos

text: Kaivostoiminnan alueella aloitti paikallinen Uiherlan Sälpä Oy joka työllisti parhaillaan useita miehiä. Maasälpä eriteltiin kivilouheesta käsin ja vuosituotanto oli 2000-5000 tonnia.


title: Viitaniemen louhos

text: Maasälpätilaukset Itä-Saksaan loppuivat vähitellen 1960-luvun loppua kohti ja kaikki helposti saatavissa oleva maasälpä oli louhittu pois vuoteen 1968 mennessä, jolloin viimeinen lasti maasälpää vietiin laivalla ulkomaille ja louhos suljettiin.


title: Viitaniemen louhos

text: Paikalle jäi kaksi suurta kallioon louhittua kuoppaa, ja suuret jätekivikasat joiden siirtämistä pois ei katsottu enää tarpeelliseksi. Kasat ovat kuitenkin louhoksen sulkemisesta asti tarjonneet siellä vieraileville kiviharrastajille ja -ammattilaisille arvokkaan retkeilykohteen.


title: Viitaniemen louhos

text: Viitaniemen louhos lienee nykyisin tunnetuin sieltä löydetyistä täysin uusista, erittäin harvinaisista mineraaleista. Louhoksesta on löydetty lukuisia mineraaleja joita ei ole löydetty vielä mistään muualta maapallolta, monet näistä esiintyvät hajanaisesti ja hyvin pieninä rakeina, joita on hyvin vaikea löytää ilman mikroskooppitutkimuksia. Näitä ovat muun muassa millimetrien kokoisina yksittäisinä rakeina esiintyvä moriniitti ja louhoksen mukaan nimetty, mikroskooppisen pieninä säleittäisinä kidekasaumina esiintyvä viitaniemiitti, ja ruusunpunainen väyryneniitti (kuvassa).


title: Viitaniemen louhos

text: Louhoksessa esiintyy myös paljon topaasia, kauniinsinistä korukiveä jota louhoksen jätekivikasoissa on massoittain, mutta läpinäkyvät, kristallinkirkkaat jalokiviluokan topaasit ovat myös hyvin harvinaisia.


title: Viitaniemen louhos

text: Toinen mainittava louhoksessa esiintyvä jalokiviluokan mineraali on turmaliini jota esiintyy niin ikään kaikkialla louhoksessa, mutta myös sen jalokiviluokkaiset kiteet ovat hyvin pieniä, näin ollen vaikeasti havaittavia ja myös harvinaisia.


title: Viitaniemen louhos

text: Jalokivenä parhaiten tunnettua zirkonia tavataan louhoksessa paljon, mutta kaikki Viitaniemen zirkonit ovat olleet epäjaloja, ruskeita ja täynnä sulkeumia olevia pieniä kiteitä. Ne ovat kuitenkin haluttuja kiviharrastajien kokoelmissa.


title: Viitaniemen louhos

text: Viitaniemen louhoksen kivilaji kuuluu karkearakeisiin pegmatiitteihin, tämän vuoksi harvinaisten mineraalien ja jalokiviluokkaisen topaasin ja turmaliinin (pegmatiiteille tyypillisiä mineraaleja) esiintyminen on alueella poikkeuksellisen runsasta. Louhoksesta on laskettu löytyneen yhteensä 97 eri mineraalia, enemmän kuin yhdestäkään muusta pegmatiittilouhoksesta Suomesta.


title: Viitaniemen louhos

text: Louhos on nykyisin yksityisomistuksessa ja suosittu niin ammatti- kuin harrastelijageologien retkeilykohde.


title: Heikki Brotherus

text: Karl Henrik "Heikki" Brotherus (1. huhtikuuta 1909 Helsinki – 30. lokakuuta 1985 Helsinki) oli suomalainen toimittaja, diplomaatti, lähetystöneuvos ja kirjailija.


title: Heikki Brotherus

text: Heikki Brotheruksen vanhemmat olivat professori Karl Robert Brotherus ja Vera Augusta Carlson. Hän pääsi ylioppilaaksi 1927 ja valmistui filosofian maisteriksi 1932. Brotherus oli ulkoministeriön palveluksessa 1935–1960. Hän oli freelancerina 1960-1961 ja Apu-lehden erikoistoimittajana 1961–1963. Brotherus toimi vuodesta 1963 alkaen Suomen Kuvalehden toimituspäällikkönä.


title: Heikki Brotherus

text: Kesken jääneen diplomaattiuransa pohjalta hän käytti saamaansa kansainvälistä kokemusta hyväksi myös kirjallisessa muodossa. Hänet tunnettiin maltillisena kirjoittajana, joka kuvasi aikansa ilmiöitä ja suomalaisen sivistyneistön kehitystä. Hän myös suomensi kauno- ja tietokirjallisuutta.


title: Heikki Brotherus

text: Brotherus oli Helsingin suomalaisen klubin johtokunnassa 1973–1978 ja sen kunniajäsen vuodesta 1982.


title: Heikki Brotherus

text: Heikki Brotherus oli naimisissa vuodesta 1935 Katri Liisa Ignatiuksen kanssa. Heidän poikiaan ovat suurlähettiläs Tapani Brotherus ja suomentaja Matti Brotherus.


title: Skidmore, Owings and Merrill

text: Skidmore, Owings & Merrill (SOM) on yhdysvaltalainen, Chicagossa kotipaikkaansa pitävä arkkitehtitoimisto, joka on suunnitellut useita maailman korkeimmista pilvenpiirtäjistä. Toimiston perustivat vuonna 1936 Louis Skidmore ja Nathaniel Owings; 1939 mukaan liittyi John Merrill. Yritys avasi ensimmäisen toimistonsa New Yorkin kaupunkiin vuonna 1937. SOM on nykyisin yksi maailman suurimmista arkkitehtiyrityksistä, ja se on keskittynyt enimmäkseen korkeatasoisiin liike- ja toimistorakennuksiin. SOM alkoi ensimmäisenä laajamittaisesti käyttää kiiltäviä lasielementtejä pilvenpiirtäjissä.


title: Skidmore, Owings and Merrill

text: SOM on suunnitellut muun muassa tällä hetkellä maailman korkeimman rakennuksen, Burj Khalifan Dubaissa, Yhdysvaltojen nykyään korkeimman rakennuksen Willis Towerin sekä New Yorkiin, syyskuun 11. päivän iskuissa tuhoutuneiden World Trade Center -kaksoistornien tilalle nousevan Freedom Towerin.


title: Kalevan kisat 1929

text: Kalevan kisat järjestettiin vuonna 1929 Viipurissa Papulan kentällä 17.–18. elokuuta. Kalevan maljan voitti Helsingin Kisa-Veikot.


title: Kalevan kisat 1928

text: Kalevan kisat järjestettiin vuonna 1928 Helsingissä 25.–26. elokuuta. Kalevan maljan voitti Tampereen Pyrintö.


title: Kalevan kisat 1927

text: Kalevan kisat järjestettiin vuonna 1927 Turussa 20.–21. elokuuta. Kilpailupaikka oli Turun urheilupuisto. Kalevan maljan voitti Tampereen Pyrintö.


title: Kalevan kisat 1927

text:
Paavo Yrjölän voittotulos, joka oli uusi maailmanennätys, koostui seuraavista tuloksista.
Lajit lueteltu järjestyksessä: 100m, 400m, 1500m, 110m aidat, pituus, korkeus, seiväs, kuula, kiekko, keihäs.


title: Kalevan kisat 1926

text: Kalevan kisat järjestettiin vuonna 1926 Tampereella 14.–15. elokuuta. Kilpailupaikka oli Pyynikin kenttä. Kalevan maljan voitti Porvoon Akilles. Pisteitä laskettaessa huomioitiin viimeistä kertaa pyöräilykisat.


title: Kalevan kisat 1926

text:
Paavo Yrjölän voittotulos, joka oli uusi maailmanennätys, koostui seuraavista tuloksista.
Lajit lueteltu järjestyksessä: 100m, 400m, 1500m, 110m aidat, pituus, korkeus, seiväs, kuula, kiekko, keihäs.
Kalevan Malja ratkaistiin mestaruuksien lukumäärän mukaan.


title: Oscar Wergeland (taidemaalari)

text: Oscar Arnold Wergeland (1844 Kristiania, Norja – 1910 Kristiania) oli norjalainen taidemaalari.


title: Oscar Wergeland (taidemaalari)

text: Wergeland opiskeli aluksi David Arnesenin johdolla Kristianiassa 1859, minkä jälkeen hän oli Johan Fredrik Eckersbergin taidekoulun oppilaana useaan otteeseen (1865–1869). Hän opiskeli "Den kongelige norske Tegneskolessa" (1865–1867), Kööpenhaminan taideakatemiassa (1869–1870) ja Münchenin taideakatemiassa (1874–1876).


title: Oscar Wergeland (taidemaalari)

text: Wergeland oli erikoistunut historiamaalaukseen, kuten "Kristian II ved liket av Dyveke" (1879) ja "Nordmennene går land på Island 872". Teos "Sjukt barn" vuodelta 1906 on Norjan kansallisgalleriassa. Yhdessä Eilif Peterssenin kanssa hän oli harvoja norjalaisia maalareita, jotka tietoisesti keskittyivät historiallisiin aiheisiin.


title: Oscar Wergeland (taidemaalari)

text: Wergelandin tunnetuin maalaus on Eidsvollin kansalliskokousta kuvaava "Eidsvold 1814" vuodelta 1885. Se on esillä Norjan Stortingin istuntosalissa. Taulu on myös aiheena kansalliskokouksen 100-vuotisjuhlapostimerkkisarjassa vuodelta 1914.


title: Oscar Wergeland (taidemaalari)

text: Vuonna 1889 Wergeland sai yliopettajan paikan kuninkaallisessa taidekoulussa. Hän oli mukana useissa näyttelyissä kotimaassaan ja ulkomailla. Hänen kuolinvuonnaan 1910 "Christiania Kunstforening" piti hänelle muistonäyttelyn.


title: Oscar Wergeland (taidemaalari)

text: Wergelandin kulttuurisuku on peräisin Verklandin maatilalta Gulenista, Sognin ja Fjordanen läänistä. Ensimmäinen Wergeland-nimeä käyttänyt henkilö oli Nils Olson Verkland (1717–1792), joka omaksui Wergeland-muodon ollessaan sotilaspalveluksessa Kööpenhaminassa. Tämän sukulaispoika, valtiopäivämies Nicolai Wergeland, oli Oscarin isoisän veli. Nicolai Wergelandin lapset, runoilija Henrik Wergeland, kirjailija Camilla Collett ja kenraali Oscar Wergeland, olivat siten Oscarin isän serkkuja.


title: Pärekatto

text: Pärekatto on puinen vesikate, joka on tehty lomitetuista päreistä, ohuista sälemäisistä puunkappaleista. Pärekate on ollut hyvin yleinen katemateriaali esimerkiksi Suomessa. Pärekatto on palonarka ja suhteellisen lyhytikäinen, noin 15-25 vuotta, joskin käsin kiskotun pärekaton ikä voi olla jopa yli 40 vuotta. Paksummasta puutavarasta tehty paanukatto on pitkäikäisempi.


title: Pärekatto

text: Suomessa pärekatto on verrattain uusi kattomateriaali: ensimmäiset pärekatot rakennettiin 1810-1830-luvuilla. Pärekatto yleistyi Länsi-Suomessa ja Etelä-Pohjanmaalla 1800-luvun puolivälissä, maan itäosissa vuosisadan loppupuolella. Tärkein syy päreiden käyttöön oli pula tuohesta, jota käytettiin kateaineena aiemmin yleisissä malkakatoissa. Pärekattojen yleistymistä nopeuttanut asia oli teollisesti valmistettujen rautanaulojen tulo markkinoille, sekä puun hinnan kohoaminen 1850-luvulla. Maaseudulla pärekattoja rakennettiin 1960-luvulle asti. Esimerkiksi vielä 1930-luvulla yli 83 prosenttia maaseudun asuinrakennuksista oli pärekattoisia.


title: Pärekatto

text: Kattopäre on sälemäinen kappale, yleensä noin 35–40 cm pitkä, 10–15 cm leveä ja noin 4 millimetriä paksu puu. Päreitä kuluu neliömetrille noin 170 kappaletta, Katteen paino on suhteellisen kevyt, noin 40–50 kg/neliömetri.


title: Pärekatto

text: Kattopäreet valmistettiin yleensä hitaasti kasvaneesta kuusesta, joskus männystä tai haavasta.


title: Pärekatto

text: Vanhin kattopäreiden valmistusmuoto on käsin "kiskominen", jolloin puu halkeaa solupintaa myöten rikkomatta solua ja puun pinta on kestävämpi. Tällöin päreeseen ei myöskään synny höyläpäreen tavoin selloloosanukkaa, jolloin päre ei syttynyt niin herkästi. Lisäksi kiskottuun päreeseen syntyi pituussuuntainen pieni uritus, joka helpotti sadeveden kulkua katolla, ja toisaalta myös lomitetun osan tuulettumista. Päreitä kiskottaessa pärepölkky asetettiin tuen varaan ja veitsellä painamalla saatiin pölkystä irtoamaan pituussuuntaisia liisteitä. Työ oli hidasta ja raskasta.


title: Pärekatto

text: Yleisemmin päreet valmistettiin "lohkomalla". Pärepölkky halkaistiin kiilojen ja nuijan avulla keskeltä kahtia, ja puoliskot vielä kirveellä kahtia. Neljänneksistä poistettiin puun sydänosa, ja ne lohkottiin noin tuuman vahvuisiksi "säröksiksi" eli "salikkeiksi". Näistä kiskottiin puukon avulla noin 3–4 mm paksuja päreitä.


title: Pärekatto

text: Höylien kehittyessä aloitettiin 1860-luvun jälkipuoliskolla päreitten höylääminen. Aluksi pärehöylä oli miesvoimin käytettävä raskas lankku, johon kiinnitetty terä veisti päreitä kun lankkua liikutettiin edestakaisin. Hitaasti kulkeva terä lohkoi lähes kiskotun tyyppisiä päreitä.


title: Pärekatto

text: Vesi- ja tuulimyllyn avulla työ helpottui. Vesimyllyhöyliä pidettiin parempina, sillä höyläysnopeutta oli helpompi säädellä ja päreistä tuli tasalaatuisempia. Kehitettiin myös muun muassa hevosvetoisia höyliä, ja 1900-luvulle tultaessa käytettiin myös höyry- ja sähkövoimaa.


title: Pärekatto

text: Pärekate tehdään katon harjan suuntaisen aluslaudoituksen varaan. Laudoitus voidaan tehdä pätkitystä puutavarasta. Kattaminen aloitetaan räystäältä, johon naulataan päreitä kupera puoli alaspäin ja tyvipuoli harjalle päin: rivi muodostaa räystäälle tippanokan. Seuraavat rivit ladotaan kupera puoli alaspäin, limittäen aina päreet noin tuuman verran pituussuunnassa, ja noin neljäosa päreen leveydestä sivupuunnassa. Sivun limityssuunta vaihdetaan joka rivillä, jolloin saadaan kolminkertainen limitys.


title: Pärekatto

text: Lappeen tultua katetuksi harjalle naulataan harjalaudat ja räystäille tuulilaudat pitämään päreitä paremmin paikoillaan.


title: Isiah Thomas

text: Isiah Lord Thomas III (s. 30. huhtikuuta 1961) on yhdysvaltalainen koripalloilija. Hän pelasi NBA:n Detroit Pistonsissa vuosina 1981–1994 ja pääsi Basketball Hall of Fameen vuonna 2000. Pelaajauransa jälkeen hän on toiminut muun muassa päävalmentajana NBA-seuroissa Indiana Pacers (vuosina 2000–2003) ja New York Knicks (vuosina 2006–2008). Hän on 1,85 metrin mittainen.


title: Isiah Thomas

text: Thomas kuuluu vuonna 1996 valittujen NBA:n historian viidenkymmenen suurimman pelaajan .


title: Darko Miličić

text: Darko Miličić (s. 20. kesäkuuta 1985 Novi Sad, Vojvodinan sos. alue, Jugoslavia) on serbialainen kilpauransa päättänyt koripalloilija.


title: Darko Miličić

text: Miličić syntyi Vojvodinan alueen pääkaupungissa Novi Sadissa ja aloitti NBA-uransa Yhdysvalloissa vuonna 2003. Miličićin joukkueina NBA:ssa olivat Detroit Pistons (2003–2006), jossa hän voitti NBA:n mestaruuden vuonna 2004, Orlando Magic (2006–2007), Memphis Grizzlies (2007–2009), New York Knicks (2009–2010), Minnesota Timberwolves (2010–2012) ja Boston Celtics (2012). Marraskuussa 2012 hänestä tuli vapaa pelaaja Celticsin purettua hänen sopimuksensa Miličićin omasta pyynnöstä.


title: Darko Miličić

text: Vuonna 2013 Miličić ilmoitti lopettavansa NBA-uransa ja keskittyvänsä potkunyrkkeilyyn. Hän pohti paluuta kotimaansa kentille vuonna 2015 mutta pyörsi mielensä.


title: Dino Rađa

text: Dino Rađa (s. 24. huhtikuuta 1967 Split, Jugoslavia) on kroatialainen kilpauransa päättänyt koripalloilija, joka edusti Jugoslavian maajoukkuetta ennen Kroatian itsenäistymistä. Hän aloitti ammattilaisuransa 1980-luvun puolivälissä KK Splitissä ja lopetti pelaajauransa vuonna 2003 samassa seurassa.


title: Dino Rađa

text: Rađa aloitti ammattilaisuransa jugoslavialaisessa Jugoplastika Splitissä vuonna 1985 ja edusti seuraa vuoteen 1990 asti. Boston Celtics varasi hänet NBA:han 40. vuorolla. Vuodet 1990–1993 Rađa pelasi kuitenkin vielä Euroopassa siirryttyään Italiaan. Vuosina 1993–1997 Rađa pelasi NBA:ssa Celticsissä. Tämän jälkeen hän pelasi kroatialaisissa ja kreikkalaisissa seurajoukkueissa kunnes lopetti pelaajauransa vuonna 2003.


title: Dino Rađa

text: Rađa oli Jugoslavian ja Kroatian maajoukkueiden pelaajana mukana voittamassa olympiahopeaa Soulissa 1988 ja Barcelonassa 1992. Maailmanmestaruuskilpailuista hän voitti pronssia Kanadasta 1994 ja EM-kilpailuista kahden mestaruuden (Jugoslavia 1989 ja Italia 1991) lisäksi kolme pronssia (Kreikka 1987, Saksa 1993 ja Kreikka 1995).


title: Genoa CFC

text: Genoa Cricket and Football Club on genovalainen jalkapalloseura, joka pelaa Italian pääsarjassa Serie A:ssa.


title: Genoa CFC

text: Genoa on Italian vanhin yhä toimiva jalkapalloseura. Historiallisesti seura lukeutuu Italian menestyksekkäimpiin. Genoa on voittanut yhdeksän Italian-mestaruutta eli "scudettoa". Italian cupin seura on voittanut kerran.


title: Genoa CFC

text: Genoan paikallisvastustaja on Sampdoria. Seurojen yhteinen kotistadion on Stadio Luigi Ferraris.


title: Genoa CFC

text: Genoan perustivat englantilaiset vuonna 1893 nimellä "Genoa Cricket and Athletic Club". Seuran lajeina olivat alun perin kriketti ja yleisurheilu. Vuonna 1899 seuran nimeksi tuli "Genoa Cricket and Football Club". Genoa on tosin tunnettu myöhemmin muillakin nimillä. Vuonna 1901 seura otti käyttöön nykyiset punasiniset paidat.


title: Genoa CFC

text: 1920-luvulle asti Genoa oli Italian johtava jalkapalloseura. Seura voitti kaikkien aikojen ensimmäisen Italian-mestaruuden vuonna 1898. Viimeisen yhdeksästä mestaruudestaan Genoa voitti vuonna 1924. Ainoan Italian cupin voittonsa seura saavutti vuonna 1937. 1940-luvulle asti Genoa lukeutui Italian huippuseuroihin. Tosin 1930-luvulla seura putosi ensimmäistä kertaa Serie B:hen. 1940-luvun lopulta 1980-luvun alkuun asti Genoa pelasi välillä Serie A:ssa ja välillä Serie B:ssä. 1970-luvulla seura käväisi jopa Serie C:ssä.


title: Genoa CFC

text: Vuonna 1985 liikemies Aldo Spinelli hankki Genoan haltuunsa. Seura nousi Serie A:han vuonna 1989. Vuonna 1991 Genoa sijoittui Serie A:ssa peräti neljänneksi. Seuraavana vuonna seura selviytyi UEFA Cupissa välieriin asti. Vuonna 1995 Genoa putosi jälleen Serie B:hen. Spinelli jätti seuran vuonna 1997. Pahimmillaan Genoa putosi Serie C1:een asti. Vuonna 2007 seura nousi jälleen Serie A:han.


title: Eugene Katchalov

text: Eugene Katchalov (s. 21. helmikuuta 1981 Kiova, Ukraina) on ukrainalaissyntyinen yhdysvaltalainen pokeriammattilainen. Katchalov varttui Brooklynissa, New Yorkissa ja valmistui liiketalouden alalta New Yorkin yliopistosta.


title: Eugene Katchalov

text: Katchalovin pokeriuran ensimmäinen iso turnausvoitto oli kesäkuussa 2007 Bellagio Cupin 5 000 dollarin no limit hold'em turnauksen ykköstila, josta hän ansaitsi 118 785 dollaria. Uran toistaiseksi suurin voitto tuli joulukuussa 2007, jolloin Katchalov voitti World Poker Tourin Doyle Brunson Five Diamond World Poker Classic -turnauksen. Voitostaan hän ansaitsi 2 482 605 dollaria. Internetissä Katchalov voitti marraskuussa 2007 Full Tilt Pokerin Sunday $750,000-guaranteed -turnauksen .


title: Eugene Katchalov

text: Tammikuussa 2011 Katchalov voitti PCA-turnaussarjan 100 000 dollarin sisäänoston high roller -turnauksen. Sen ykköspalkinto oli 1,5 miljoonaa dollaria. Kesäkuussa 2011 hän voitti ensimmäisen WSOP-rannekkeensa olemalla ykkönen 1 500 dollarin seven card stud -turnauksessa.


title: Eugene Katchalov

text: Kesäkuussa 2011 Katchalovin pokeriuran turnausansiot ylittivät 6,3 miljoonaa dollaria.Hän on pokeriturnauksissa eniten ansainnut ukrainalaissyntyinen pelaaja.


title: Eugene Katchalov

text: Katchalov edustaa nettipokerihuone PokerStarsia.


title: Mark Williams (snookerpelaaja)

text: Mark James Williams, MBE (s. 21. maaliskuuta 1975) on walesilainen snooker-ammattilainen. Hän on saanut ammattilaispiireissä lempinimen "The Welsh Potting Machine" hyvien pussitustaitojensa ansiosta. Williams on voittanut snookerin maailmanmestaruuden kolmesti vuosina 2000, 2003 ja 2018 sekä tehnyt 417 sadan pisteen ylittävää lyöntisarjaa, joista kaksi ovat 147 pisteen "maksimibreikkejä" . Williamsin valmentajana on toiminut vuoden 1979 maailmanmestari Terry Griffiths , joka on valmentanut viime aikoina myös Marco Fu'ta. Williams on yksi neljästä ammattilaispelaajasta, jotka ovat samalla kaudella onnistuneet voittamaan maailmanmestaruuden, "UK Championshipin" sekä "Mastersin".


title: Mark Williams (snookerpelaaja)

text: Mark Williamsin nimi kirjoitetaan joissakin yhteyksissä myös Mark J. Williams, koska 1990-luvulla pelasi toinen samanniminen pelaaja .


title: Mark Williams (snookerpelaaja)

text: Vasenkätinen Mark Williams aloitti urheilu-uransa amatöörinyrkkeilijänä, mutta luopui tästä snookerin vuoksi. Ammattilaispelaajan uran Williams aloitti vuonna 1992 ja ensimmäinen ranking-turnausvoitto tuli vuoden 1996 "Welsh Open"-turnauksessa, jonka finaalissa hän kaatoi 1990-lukua hallinneen Stephen Hendryn. Samana vuonna, mutta seuraavalla kaudella (1996–1997) avausturnauksessa Williams saavutti nopeasti jo toisen ranking-turnausvoittonsa "Grand Prix"-turnauksessa. Samalla kaudella hän voitti myös "British Open"-turnauksen.


title: Mark Williams (snookerpelaaja)

text: Kaudella 1998/1999 Williams jatkoi vakuuttavaa peliä ja saavutti ensimmäisen arvostetun "Benson & Hedges Masters"-kutsuturnauksen voittonsa ja raivasi maailmanmestaruuskisoissa tiensä finaaliin, jossa kuitenkin Stephen Hendry saavutti seitsemännen mestaruutensa. Tämä on lajin ennätys.


title: Mark Williams (snookerpelaaja)

text: Kausi 1999/2000 oli Williamsin todellinen läpimurtokausi, sillä hän voitti sekä "UK Championship"-turnauksen että maailmanmestaruuden ollen toista kertaa peräkkäisenä vuonna finaalissa. Näiden lisäksi hän saavutti kauden aikana myös "Thailand Masters"-turnauksen voiton sekä kolme muuta finaalipaikkaa. Kaudelle 2000/2001 Williams nosti itsensä ensimmäistä kertaa ranking-listalla maailman ykköspelaajaksi.


title: Mark Williams (snookerpelaaja)

text: Kausi 2000/2001 sujui Williamsilta myös hyvin ja hän saavutti ranking-turnausvoittoja pysyen kauden päätteeksi maailman ykköspelaajana.


title: Mark Williams (snookerpelaaja)

text: Kausi 2001/2002 ei sujunut sekään huonosti, mutta kauden päätteeksi Williams menetti ykköspelaajan paikkansa Ronnie O'Sullivanille jääden listalla sijalle 2.


title: Mark Williams (snookerpelaaja)

text: Toinen erittäin vahva kausi Williamsilla oli 2002/2003, jonka aikana hän saavutti neljäntenä (aikaisemmin Davis, Hendry ja Higgins) pelaajana historiassa sekä "UK Championship"-, "Masters"- että maailmanmestaruusturnauksen voiton. Kauden päätteeksi Williams otti takaisin O'Sullivanille menettämänsä ykköspelaajan aseman ranking-listalla.


title: Mark Williams (snookerpelaaja)

text: Vaikka kausi 2003/2004 ei ollut edeltäjäänsä verrattuna läheskään yhtä vakuuttava, oli Williams kuitenkin kauden päätteeksi ranking-listalla sijalla 2.


title: Mark Williams (snookerpelaaja)

text: Kausi 2004/2005 ei sujunut Williamsilta toivotulla tavalla ja kauden päätteeksi hän putosi sijalta 2 sijalle 9 ranking-listalla. Kuitenkin Williams saavutti "maksimibreikin" 147 vuoden 2005 maailmanmestaruuskisoissa ensimmäisellä kierroksella kuitaten näin 147 000 punnan bonus-palkinnon.


title: Mark Williams (snookerpelaaja)

text: Kaudella 2005/2006 Williams saavutti muutaman vuoden tauon jälkeen ranking-turnausvoiton "Star Dragon Woods Villa China Open"-turnauksessa Pekingissä. Kauden aikana hän keräsi sen verran pisteitä, että kykeni nousemaan yhden sijoituksen ranking-listalla nousten sijalle 8 kauden päätteeksi.


title: Mark Williams (snookerpelaaja)

text: Kausi 2006/2007 ei sujunut Williamsilta ja hän pelasi uransa huonoimman kauden pysyen kuitenkin 16 parhaan joukossa ranking-listalla kauden päätteeksi. Williams kuitenkin kertoi maailmanmestaruuskisojen alla harjoittelevansa ahkerasti ja toivoi, että peli taas löytyisi .


title: Mark Williams (snookerpelaaja)

text: Kausi 2007/2008 alkoi samoissa merkeissä mollivoittoisesti ja Williams putosi alkukaudella "Provisional ranking"-listalla merkittävästi. "UK Championship"-turnauksen puolivälieräpaikka kuitenkin antoi toiveita paremmasta vuodelle 2008. Williamsin esiintyminen "Welsh Open"-turnauksessa: pääsy 16 parhaan joukkoon ja kaksi yli sadan pisteen lyöntisarjaa lupasivat myös parempaa peliä hänen osaltaan. Williams vihjaili mahdollisesti lopettavansa uransa, mikäli ei kauden 2007/2008 lopussa olisi saavuttanut paikkaansa 32 parhaan joukossa ranking-listalla . Maailmanmestaruusturnauksessakin Williams esitti hyviä otteita tippuen kuitenkin 16 parhaan joukossa, mutta hän pelasi toisen kierroksen ottelun Ronnie O'Sullivania vastaan, joka teki samassa ottelussa maailmanennätyksen tehden jo yhdeksännen kerran "maksimibreikin" viimeiseksi jääneeseen erään. Loppukauden hyvien esitysten jälkeen Williams pysyi ranking-listalla 32 parhaan joukossa.


title: Mark Williams (snookerpelaaja)

text: Williams aloitti kauden 2008/2009 huomattavasti positiivisemmin kuin kaksi aikaisempaa kautta. "Northern Ireland Trophy"-avausturnauksessa Williams eteni 16 parhaan joukkoon, ja "Shanghai Masters"-turnauksessa jopa puolivälieräotteluun, jossa kuitenkin Ronnie O'Sullivan osoittautui paremmaksi lukemin 5-3. Ottelu oli hyvätasoinen, sillä siinä ei alle 50 pisteen lyöntisarjoja juurikaan esiintynyt. "Maplin UK Championship sujui Williamsilta mallikkaasti, vaikka tiukka neljännesfinaaliottelu menikin Ali Carterille erin 8-9. Vaikka turnausvoittoja ei vieläkään lisää tullut, oli Williamsin kausi kokonaisuudessaan hyvä, sillä hän palasi lajin eliittiin 16. parhaan joukkoon kaudeksi 2009/2010.


title: Mark Williams (snookerpelaaja)

text: Kauden 2009/2010 alkupuoliskolla Williams eteni semifinaaliin "Grand Prix"-turnauksessa ja "UK Championship" päättyi 16. parhaan joukkoon. Keväällä kotiturnauksessaan "Welsh openissa" Williams eteni jälleen semifinaaliin jättäen kotiyleisön edessä finaalipaikan Stephen Maguirelle. Suomen vierailun jälkeen "Sanyuan Foods China Open" oli pitkästä aikaa turnaus, joka tuotti Williamsille turnausvoittomenestystä. Tämä oli jo kolmas "China Open"-voitto Williamsille. Finaalissa kaatui Ding Junhui erin 10-6. Voitto oli uran 17:s ja edellisestä oli kulunut jo neljä vuotta . Arpaonni maailmanmestaruuskisakaaviossa ei ollut paras mahdollinen, sillä jo toisella kierroksella Williams otti yhteen Ronnie O'Sullivanin kanssa. Ottelu päättyi tasaisen väännön jälkeen Williamsin pettymykseksi 10-13 .


title: Mark Williams (snookerpelaaja)

text: Kauden 2010/2011 alkupuoliskolla Williams jatkoi keväällä löytämäänsä vahvaa virettä ja voitti pienturnauksen "Star Xing Pai Players Tour Championship 1", joka on osa turnaussarjaa "Players Tour Championship". Syyskauden aikana Williams teki myös uransa toisen "maksimibreikin" samaisen pienturnaussarjan "Euro Players Tour Championship 3" -osakilpailussa . Tämän lisäksi Williams oli todellä lähellä "UK Championship"-voittoa, mutta vahvan paluun tehnyt John Higgins nousi 6-9 -tappioasemasta 10-9 voittoon klassikkofinaalissa . Kevään ensimmäisessä ranking-turnauksessa "German Mastersissa" Williams eteni toisen kerran peräkkäin ranking-turnauksen finaaliin ja tällä kertaa hän ei päästänyt voittoa käsistään, vaikka vastustaja Mark Selby tasoittikin vielä tilanteeksi 7-7 oltuaan 4-7-tappiolla


title: Mark Williams (snookerpelaaja)

text: Vasenkätinen Williams tunnetaan pelaajana nokkeluudestaan ja rennosta asenteestaan snookeria kohtaan. Williams vierastaa "restin" (apuväline) käyttöä ja usein pelaa vaikeastakin tilanteesta mieluummin hankalasta asennosta kuin apuvälineiden avulla. Williams tuli tunnetuksi hyvistä "pitkistä pussituksistaan" ja sai lempinimen "The Welsh Potting Machine". Hän on saavuttanut turnaustasolla yli 350 sadan pisteen ylittävää lyöntisarjaa.


title: Mark Williams (snookerpelaaja)

text: Mark Williams vieraili Suomessa helmikuun puolivälissä vuonna 2010, jolloin hän osallistui monen muun ammattilaispelaajan kanssa "ProAm"-turnaukseen Finnish Snooker Challenge, joka järjestettiin Turussa biljardisalilla Sports Club Turku. Tapahtuman järjesti klubin omistaja Jyri Virtanen, joka itsekin osallistui päätapahtumaan. Williams voitti tämän toistaiseksi Suomen kovatasoisimman turnauksen finaalissa suomalaisen Robin Hullin erin 6-1. Turnaukseen osallistuivat myös ammattilaispelaajat Ryan Day, Ken Doherty, Matthew Stevens, Joe Perry sekä Alfie Burden. Tähän turnaukseen osallistui muitakin ulkomaalaispelaajia, kuten ammattilaisuraltaan eläkkeelle jäänyt Darren Morgan sekä tuore Euroopan mestari David Hogan. Williams pelasi perjantai-illan ensimmäiset ottelunsa verryttelyhousuihin ja t-paitaan pukeutuneena, sillä hänen matkatavaransa eivät löytyneet lentokentällä ajoissa ja ne toimitettiin pelipaikalle vasta myöhemmin. Poikkeavan peliasunsa lisäksi Williams viihdytti Turkuun kokoontunutta yleisöä muutamalla upealla yli sadan pisteen lyöntisarjalla.


title: Jonathan Glazer

text: Jonathan Glazer (s. 1965) on englantilainen elokuvien, mainosten ja musiikkivideoiden ohjaaja.


title: Jonathan Glazer

text: Glazer opiskeli lavastusta Nottingham Trent Universityssä ja aloitti elokuvien ja televisio-ohjelmien trailereiden tekemisen. Hänet palkittiin eräästä BBC:lle tekemästään traileristaan. Vuonna 1993 hän kirjoitti ja ohjasi kolme lyhytelokuvaa ("Mad", "Pool" ja "Commission"). Hän on ohjannut mainoselokuvia, muun muassa Guinness- ("Swimblack" ja "Surfer") ja Stella Artois -olutmerkeille ("Devils Island"). 1990-luvun puolivälin jälkeen Glazer on ohjannut useita musiikkivideoita, ja hänet palkittiin vuonna 1997 MTV:n "Vuoden ohjaaja" -tittelillä.


title: Jonathan Glazer

text: Glazerin ensimmäinen pitkä elokuva oli "Sexy Beast" (2000). Hän oli mukana kirjoittamassa toista elokuvaansa "Birth" (2004), jossa näytteli Nicole Kidman.


title: Jonathan Glazer

text: Vuonna 2016 Glazerin elokuva "Under the Skin" (2013) äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Grant Gee

text: Grant Gee on englantilainen elokuvaohjaaja, joka asuu tällä hetkellä Brightonissa. Hän syntyi Plymouthissa ja opiskeli maantiedettä Oxfordissa ja Illinoisissa.


title: Grant Gee

text: Hänet tunnetaan dokumentistaan "Meeting People Is Easy" (1999), joka kertoo brittiläisestä alternative rock -yhtyeestä Radioheadista. Dokumentti seurasi yhtyettä kiertueellaan kolmannen, erittäin suositun, albuminsa "OK Computer" (1997) jälkeen. Geen lapsi Alfie Gee syntyi elokuvan kuvaamisen aikana.


title: Jerusalemin muslimikortteli

text: Jerusalemin muslimikortteli (arabiaksi: حارة المسلمين; hepreaksi: הרובע המוסלמי) on yksi vanhan kaupungin neljästä perinteisestä korttelista. Muslimikortteli, joka rajoittuu idässä Leijonaporttiin, etelässä Temppelivuoreen ja Damaskusporttiin lännessä, on vanhan kaupungin väkiluvultaan suurin kortteli. Via Dolorosa alkaa muslimikorttelista.


title: Meeting People Is Easy

text: Meeting People Is Easy (1998) on Grammy-ehdokkaana ollut Grant Geen dokumentti brittiläisestä alternative rock -yhtyeestä Radiohead. Elokuva seuraa yhtyettä kiertueellaan vuoden 1997 menestysalbuminsa "OK Computer" jälkeen. Elokuva koostuu videopätkistä, musiikkinäytteistä, ja dialogista yhtyeen kanssa kun he matkustavat ympäri maailmaa. Dokumentti näyttää yhtyeen lopullisen burn-outin kiertueella. Varsinkin Thom Yorke on lähellä katkeamista.


title: Meeting People Is Easy

text: Dokumentti kuvaa myös Radioheadin vuonna 1999 alkaneiden nauhoitussessioiden taustaa. Tuolloin äänitettiin albumit "Kid A" ja "Amnesiac", joiden äänimaailma on hyvin erilainen kuin "OK Computerin".


title: Sampo Haahtela

text: Sampo Inkero Untamo Haahtela (vuoteen 1926 Hansson) (18. elokuuta 1908 Toksova, Inkeri – 21. elokuuta 1993) oli suomalainen kirjailija ja opettaja.


title: Sampo Haahtela

text: Haahtelan vanhemmat olivat Johan Edvard Haahtela (ent. Hansson) ja Signe Maria Relander ja puoliso vuodesta 1934 Toini Esteri Honkanen. Hän valmistui filosofian maisteriksi 1933, toimi Jyväskylän lyseon opettajana 1939-1947 ja sitten Turun suomalaisen lyseon vararehtorina ja Turun normaalilyseon rehtorina 1957-1971. Haahtelalle myönnettiin kouluneuvoksen arvonimi.


title: Sampo Haahtela

text: Haahtela julkaisi sekä kertoma- että tietokirjallisuutta. Hänen romaaninsa "Laiva seisoo sumussa" (1950) on katsottu kuuluvan fantasiakirjallisuuteen ja siinä on nähty jopa surrealismia.


title: Sammas

text: Sammas () on "Candida albicans" -hiivasienen aiheuttama suun tulehdus. Se on yleisin vastasyntyneillä ja muutaman kuukauden ikäisillä vauvoilla, ja sen tunnistaa kielelle, kitalaelle ja poskien sisäpinnoille muodostuvasta valkeasta peitteestä.


title: Sammas

text: Sammas voi aiheuttaa herkkyyttä ja pintavaurioita suun limakalvoissa vaikeuttaen imemistä ja syömistä, joskin joissakin tapauksissa tulehdus on harmiton. Lievimmillään sammas parantuu parin päivän kuluessa. Valkea peite voidaan tarvittaessa pestä pois kivennäisvedellä tai hoitaa happamalla nesteellä kuten sitruunan mehulla.


title: Sammas

text: Sammas on tarttuva. Vauva saa usein tartunnan synnytyksen yhteydessä ollessaan kosketuksissa emättimen limakalvon kanssa, koska "Candida albicans" on emättimessä yleinen.


title: Eero Erkkilä

text: Eero Emil Erkkilä (s. 20. tammikuuta 1941 Lohtaja) on suomalainen tenori ja säveltäjä. Hän suoritti Sibelius-Akatemiassa kanttori-urkurin tutkinnon 1962, sai konservatorio-osaston päästötodistuksen 1964 ja suoritti laulu- ja urkudiplomin 1966. Lisäksi hän opiskeli kuoronjohtoa ja sävellystä sekä teki opintomatkan Italiaan 1970, Ruotsiin 1974 ja Englantiin 1975, 1978 ja 1983.


title: Eero Erkkilä

text: Erkkilä toimi Helsingissä Töölön seurakunnan urkurina 1962–1967, Suomen Kansallisoopperan vakinaisena vierailevana solistina 1964–1968 ja 1970–1987. Vuodet 1968–1970 hän oli Kansallisoopperan solisti ja vuodet 1975–1987 kuoromestari. Keski-Pohjanmaan musiikkiopiston johtajana Erkkilä oli 1967–1969 ja Helsingin tuomiokirkkoseurakunnan kanttorina 1970–1987. Sibelius-Akatemian laulunopettajana hän oli 1968–1975 ja Teatterikorkeakoulun laulunopettajana 1968–1970.


title: Eero Erkkilä

text: Laulu- ja urkuensikonsertin Erkkilä piti 1966. Hän on myös johtanut useita kuoroja, kuten Keski-Pohjanmaan maakuntakuoroa 1966–1971, Polyteknikkojen Kuoroa 1969–1971, Helsingin katedraaliorkesteria 1973–1987 ja Chorus Ecclesiae Finlandiaen -kuoroa 1981–1982. Erkkilä perusti ja toimi vuodet 1979–1987 Lohtajan Vexilla Regis -kirkkomusiikkijuhlien taiteellisena johtajana. Hänelle myönnettiin 1971 director cantus -arvonimi, 1977 director musices -arvonimi ja 1992 musiikkineuvoksen arvonimi.


title: Eero Erkkilä

text: Erkkilän kaikki sävellykset ovat kirkkomusiikkia.


title: TV on the Radio

text: TV on the Radio (ajoittain lyh. TVotR) on yhdysvaltalainen indie rock -yhtye, joka perustettiin vuonna 2001. Yhtyeen musiikkia voidaan kutsua free jazziksi, a cappellaksi/doo-wopiksi, souliksi, trip-hopiksi tai electroksi. Yhtye on julkaissut useita EP:itä, kuten debyyttinsä "Young Liars" (2003), sekä kolme kokopitkää albumia "Desperate Youth, Blood Thirsty Babes" (2003), "Return to Cookie Mountain" (2006) ja Dear Science (2008).


title: TV on the Radio

text: Yhtyeen ensimmäinen julkaisu oli vuonna 2002 ilmestynyt omakustanne "OK Calculator" (levyn nimi viittaa Radioheadin "OK Computer" -albumiin). Vain perustajajäsentensä Adebimpen ja Sitekin tekemä debyytti eroaa paljon yhtyeen myöhemmästä soundista, sisältäen elementtejä electronicasta, hip hopista ja turntablismstä. Myöhemmin yhtyeeseen liittyi Kyp Malone, ja "Young Liars" -EP julkaistiin vuonna 2003. Tätä seurasi yhtyeen ensimmäinen kokopitkä albumi "Desperate Youth, Blood Thirsty Babes", joka voitti vuoden 2004 Shortlist Music Prize -palkinnon. Toinen EP "New Health Rock" julkaistiin myöhemmin samana vuonna.


title: TV on the Radio

text: Yhtyeen toinen studioalbumi "Return to Cookie Mountain" vuosi internetiin alkuvuodesta 2006 ja sai jo ennen ilmestymistään kehuja mm. Pitchfork Medialta. Albumi oli arvostelumenestys, ja Spin-lehti nimesi sen vuoden albumiksi. Albumin vierailijoihin lukeutuvat Celebration, Dragons of Zynth, Martin Perna ja Stuart Bogie (Antibalas), Blonde Redhead, Nick Zinner (Yeah Yeah Yeahs) sekä David Bowie.


title: TV on the Radio

text: Yhtyeen kolmas albumi "Dear Science" julkaistiin syyskuussa 2008. Edeltäjänsä tavoin albumi sai kehuja kriitikoilta, mm. Rolling Stone, The Guardian, Spin Magazine, MTV, Entertainment Weekly ja Pitchfork Median lukijakysely nimesivät sen vuoden albumiksi.


title: Graeme Dott

text: Graeme Dott (s. 12. toukokuuta 1977) on skotlantilainen snooker-ammattilainen. Dott voitti lajin maailmanmestaruuden vuonna 2006. Tämä voitto oli myös Dottin ensimmäinen ranking-turnausvoitto. Dott tunnetaan myös lempinimellä "Pocket Dynamo". Hän on urallaan tehnyt 195 sadan pisteen ylittävää lyöntisarjaa ammattilaisturnaustasolla , mukaan lukien täydellisen 147 pisteen "maksimibreikin" .


title: Graeme Dott

text: Dott aloitti ammattilaisena vuonna 1994 ja kiipesi hitaasti ranking-listalla ylöspäin. Vuonna 2001 Dott nousi tavoiteltuun 16 parhaan joukkoon, joka merkitsi sitä, että hänen ei tarvinnut pelata karsintakierroksilla.


title: Graeme Dott

text: Vuonna 1999 Dott alkoi näyttää merkkejä huippupelaajan taidoista saavuttamalla ensimmäisen finaalipaikkansa "Regal Scottish Open"-turnauksessa saavuttamatta kuitenkaan avausvoittoaan. Seuraavan kerran hän pystyi samaan suoritukseen "British Open" -turnauksessa vuonna 2001, jossa John Higgins voitti hänet erin 9-6.


title: Graeme Dott

text: Vuoden 2004 maailmanmestaruuskisoissa Dott nousi hieman yllättäen finalistiksi, mutta ei vieläkään kyennyt saavuttamaan finaalivoittoa, vaan Ronnie O'Sullivan oli selkeästi parempi erin 18-8. Vuonna 2006 Dott sai kuitenkin revanssin O'Sullivanista saman turnauksen semifinaalissa ja eteni loppuotteluun saavuttaen ensimmäisen ranking-turnausvoittonsa parhaassa mahdollisessa turnauksessa. Finaalissa Dottia vastaan pelasi vuoden 2002 maailmanmestari ja kolmatta kertaa finaalissa pelannut Peter Ebdon. Peli päättyi erin 18-14 Ebdonin noustua taistelemaan Dottin alkupelin hallinnasta huolimatta. Kyseessä oli kaikkien aikojen pisin finaali. Voitto nosti Dottin ammattilaisten kuumimpaan kärkeen ja kauden päätteeksi ranking-sijoitus oli 6.


title: Graeme Dott

text: Kaudella 2006/2007 Dott saavutti toisen voittonsa keväällä 2007 pelatussa "Honghe Industrial China Open"-turnauksessa. Hyvät esitykset nostivat Dottin kauden päätteeksi listalla jo sijalle 2 kaudelle 2007/2008.


title: Graeme Dott

text: Kausi 2007/2008 ei sujunut Dottin osalta hyvin. Hän onnistui koko kauden aikana keräämään vain noin 7000 ranking-pistettä, kun edelliskaudella hänen pistesaldonsa oli noin 18000. Oltuaan kauden alussa listalla sijalla 2, hän putosi kauden aikana pois 10 parhaan pelaajan joukosta . Keväällä hän ilmoitti kärsivänsä masennuksesta ja hakeutuneensa asiaan kuuluvaan hoitoon. Dott oli lähellä jättää jopa maailmanmestaruusturnauksen väliin, mutta päätti kuitenkin pelata noin viikkoa ennen turnausta . Hän hävisi heti ensimmäisen kierroksen ottelunsa, joten synkkä kausi sai jatkoa Sheffieldissäkin.


title: Graeme Dott

text: Kausi 2008/2009 ei myöskään alkanut Dottin osalta hyvin, sillä kauden avausturnauksessa Belfastissa hän hävisi jo ensimmäisen ottelunsa. Dott on pudonnut "Provisional ranking"-listalla jo sijan 40 huonommalle puolelle, joten hän on vaarassa pudota jopa 32 parhaan joukosta. Dottin ankeasti sujunutta peliä haittaa myös kämmenmurtuma, joka sattui jalkapalloa pelatessa juuri ennen kauden toista turnausta "Shanghai Mastersia", jonka hän joutui jättämään vamman takia väliin. Samasta syystä Dott vetäytyi myös kotiturnauksestaan "London Royal Watches Grand Prix", joka pelataan Glasgow'ssa . Dott palasi tositoimiin "Bahrain Championship"-turnauksessa, mutta jälleen kerran hän hävisi ensimmäisen ottelunsa pudoten "Provisional ranking"-listalla jo sijan 50 huonommalle puolelle.


title: Graeme Dott

text: Kaudella 2009/2010 Dott pelasi varsinkin loppukaudesta hyvin pirteästi ja selvitti tiensä aina finaaliin asti maailmanmestaruuskisoissa. Siellä tuli kuitenkin kirvelevä tappio ensimmäisen maailmanmestaruutensa voittaneelle Neil Robertsonille, joka voitti finaalin erin 18-13 . Jo semifinaalipaikka maailmanmestaruusturnauksessa nosti "Pocket Dynamon" maailmanlistalla takaisin 16:n parhaan joukkoon seuraavalle kaudelle.


title: Graeme Dott

text: Dott muistetaan myös siitä, että hän vuonna 2004 turhautuneena hajotti keppinsä huoltoaseman pihassa pudottuaan neljättä kertaa peräkkäin ranking-turnauksesta ensimmäisessä ottelussa .


title: CDNA

text: cDNA eli komplementaarinen DNA on lähetti-RNAsta syntetisoitu yksiketjuinen DNA-molekyyli, josta puuttuvat intronit. cDNA valmistetaan RNAsta käänteisellä transkriptiolla käyttäen apuna käänteiskopioijaentsyymiä. cDNAta käytetään lähinnä RT-PCRssä.


title: Ulkoriisi

text: Ulkoriisi on saari Hailuodon kunnassa Perämerellä. Yhdessä 25 muun pienemmän saarekkeen, luodon ja särkän kanssa Ulkoriisi muodostaa pienen, Hailuodon eteläisimmän saariryhmän. Ulkoriisi sekä ympäröivät saarekkeet ovat asumattomia, matalia ja niiden kasvillisuus rajoittuu pääasiassa ruovikkoon. Alue on vesilintujen levähdys- ja pesimäaluetta. Ulkoriisin räyskäyhdyskunnassa oli kesällä 2011 arviolta 50 pesivää räyskäparia.


title: Ulkoriisi

text: Ulkoriisin saari on noin 400 metriä pitkä ja noin 150 metriä leveä, ja sen rannat ovat rikkonaiset. Saariryhmän 15 muuta suurinta saareketta ja särkkää sijaitsevat pääsaaren tuntumassa. Pääsaaren kaakkoispuolella lyhyen matkan päässä on kymmenen pienemmän luodon ryhmä.


title: Ulkoriisi

text: Saaret sijaitsevat Hailuodon etelänpuolisella matalikolla, ja veden syvyys saarten ympärillä on 1–3 metriä. Ulkoriisin saaret sekä Isomatalan ja Väliteonkarien saaret sekä Rautaleton niemi pohjoisessa ovat luonnonsuojelualuetta.


title: Hall Caine

text: Sir Thomas Henry Hall Caine (14. toukokuuta 1853 – 31. elokuuta 1931) oli englantilainen kirjailija. Hän itse käytti nimeä Hall Caine. Myöhäisviktoriaanisella ja edvardiaanisella ajalla hän oli erittäin suosittu näytelmä- ja romaanikirjailija. Monista hänen teoksistaan tehtiin myös elokuvasovitus. Useimmat hänen romaaninsa olivat luonteeltaan romanttisia, mutta hän käsitteli myös vakavia yhteiskunnallisia kysymyksiä.


title: Hall Caine

text: Cainen isä oli kotoisin Mansaarelta. Caine vietti siellä suuren osan elämästään ja ihaili saaren kulttuuria.


title: Hall Caine

text: Cainen näytelmistä on monilla suomalaisnäyttämöillä 1900–1920-luvuilla nähty "Ikuinen kaupunki" ("The Eternal City") ja "Kristitty" ("The Christian").


title: Leslie Charteris

text: Leslie Charteris, oikea nimi Leslie Charles Bowyer Yin (Singapore, 1907 – 1993) oli kiinalais-englantilainen kirjailija. Hän muutti Isosta-Britanniasta Yhdysvaltoihin vuonna 1932.


title: Leslie Charteris

text: Charteriksen luoma Pyhimys eli Simon Templar oli suosittu herrasmiesseikkailija. Pyhimyksellä oli oma strippisarjakuvansa 1948–1961. Suomessa sarjakuvaa julkaistiin Seura-lehdessä. Pyhimys-tarinoiden pohjalta tehtiin myös suosittu televisiosarja vuosina 1962-1969.


title: Assi Nortia

text: Assi Nortia (Ida Astrid Sarmas, ent. Karjalainen, synt. Feldmann; 2. syyskuuta 1925 Viipuri – 16. tammikuuta 1989 Tampere) oli suomalainen näyttelijä.


title: Assi Nortia

text: Nortia suoritti opintoja Sibelius-Akatemiassa ja Suomen Filmiteollisuuden Filmikoulussa vuosina 1943–1945. SF:n kiinnitettynä näyttelijänä hän työskenteli 1943–1947. Tämän jälkeen hän toimi Suomalaisen Oopperan kuorossa vuosina 1949–1953. Nortia esiintyi sekä Helsingin että Tampereen teattereissa. Hänellä oli kiinnitys Helsingin Kansanteatteri-Työväenteatteriin vuosina 1953–1961 ja Tampereen Teatteriin 1961–1963.


title: Assi Nortia

text: Nortia näytteli myös useissa elokuvissa vuosina 1944–1961, monesti tanssijattaren roolissa, kuten elokuvissa "Rion yö" ja "Muhoksen Mimmi". Suomalaisten mieliin hän jäi tummatukkaisena, eksoottisen kauniina tanssija-näyttelijänä. Pääosa hänellä oli vuonna 1950 valmistuneessa musiikkipitoisessa elokuvassa "Kaunis Veera eli Ballaadi Saimaalta". Nortia antoi sielun kahvinkeittäjättärelle nimeltä Kaunis Veera. Suomen ensimmäisessä kokoillan värielokuvassa, Juhani Ahon klassikkoaiheeseen perustuvassa "Juhassa" hän näytteli Anjaa. Vielä 1987 Nortia teki pienen roolisuorituksen TV-sarjassa Vihreän kullan maa.


title: Assi Nortia

text: Assi Nortian vanhemmat olivat Adolf Voldemar Feldmann ja Maria Elisabeth Ervlund. Nortia oli naimisissa kaksi kertaa ja hänellä on kaksi lasta: Juha Matti Karjalainen (1946) ja Sari Anneli Sarmas (1964). Hän kuoli 63-vuotiaana ja hänet on haudattu Helsinkiin Hietaniemen hautausmaan uurnalehtoon.


title: Larry Collins

text: Larry Collins (John Lawrence Collins Jr., s. Hartford, Connecticut 1929 – k. Fréjus, Ransa 2005) oli yhdysvaltalainen kirjailija ja toimittaja.


title: Larry Collins

text: Vuonna 1966 Collins avioitui egyptiläisen prinsessan Nadia Sultanin kanssa.


title: Marie Corelli

text: Marie Corelli (1855–1924) oli brittiläinen kirjailija. Hän syntyi Mary Mackayna Lontoossa skotlantilaisen runoilija Charles Mackayn ja hänen palvelijattarensa Elizabeth Millsin aviottomana lapsena. Marie Corelli kirjoitti suosittuja viihderomaaneja, joissa oli usein okkultisia aiheita.


title: Bertrand Grospellier

text: Bertrand ”ElkY” Grospellier (s. 8. helmikuuta 1981) on ranskalainen pokeriammattilainen ja entinen tietokonepeliammattilainen. Hän asunut peliammattilaisena Etelä-Koreassa, mutta nykyisin hän asuu Lontoossa. Internetissä Grospellier pelaa nimimerkillä ElkY.


title: Bertrand Grospellier

text: Grospellier oli yksi parhaista "StarCraft"-ammattilaisista 2000-luvun alussa. Hän sijoittui toiseksi World Cyber Gamesissa vuonna 2001 ja jatkoi uraansa ammattilaisena Etelä-Koreassa. Vuonna 2002 hän menestyi televisioidussa "" -pelin Ongamenet WarCraft Retail Leaguessa. 2000-luvun puolivälissä Grospellier siirtyi nettipokeriin.


title: Bertrand Grospellier

text: Grospellier oli ensimmäistä kertaa rahasijoilla WSOP:ssa heinäkuussa 2006 ja European Poker Tourilla Badenin osakilpailussa lokakuussa samana vuonna. Tammikuussa 2007 Grospellier sijoittui toiseksi EPT:n Kööpenhaminan turnauksessa. Hän ansaitsi 2,3 miljoonaa Tanskan kruunua ruotsalaisen Magnus Peterssonin voittaessa. Kesän 2007 WSOP:ssa Grospellier saavutti kolme rahasijaa.


title: Bertrand Grospellier

text: Vuonna 2008 Grospellierin turnausansiot olivat yli 3,6 miljoonaa dollaria. Tammikuussa 2008 hän voitti EPT:n PokerStars Caribbean Adventure -turnauksen ansaiten kaksi miljoonaa dollaria. Toukokuussa hän oli viides Grand Prix De Parisin pääturnauksessa (palkintosumma 78 860 euroa). Lokakuussa 2008 hän voitti World Poker Touriin kuuluvan Festa Al Lago Classicin ja ansaitsi 1 411 015 dollaria.


title: Bertrand Grospellier

text: Tammikuun 2009 alussa "ElkY" voitti PokerStars Caribbean Adventuren High Roller -turnauksen (palkintosumma 433 500 dollaria) ja oli paria viikkoa myöhemmin vastaavassa EPT Deauvillen turnauksessa kolmas. Maaliskuussa pelatussa NBC National Heads-Up Championshipissä hän oli kolmas. Huhtikuussa WPT Five Star World Poker Classicissa hän oli samoin kolmas ansaiten 776 245 dollaria.


title: Bertrand Grospellier

text: Toukokuussa 2011 Grospellier voitti EPT Grand Final -tapahtumassa Madridissa kaksi sivuturnausta: 25 000 euron No Limit Hold'em - High Roller Eventin voittopalkinto oli 525 000 euroa ja 10 000 euron No Limit Hold’em – High Roller Turbon 153 000 euroa. Kesäkuussa 2011 hän voitti ensimmäisen WSOP-rannekkeensa oltuaan ykkönen 10 000 dollarin Seven Card Stud Championshipissä. Näin hänestä tuli neljäs turnauspokerin ”Triple Crown” -tittelin saavuttanut hänen voitettuaan EPT-, WPT- ja WSOP-mestaruuden. Näiden lisäksi hän on netissä voittanut WCOOP- ja SCOOP-turnaukset.


title: Bertrand Grospellier

text: Grospellier edustaa PokerStars-nettipokerihuonetta. Hän oli ensimmäinen PokerStarsilla "Supernova" ja "Supernova Elite" -statuksen saavuttanut pelaaja. Saavutuksiin vaadittiin 100 000 ja miljoona pelaajapistettä 12 kuukaudessa.


title: Bertrand Grospellier

text: Kesäkuussa 2011 Grospellierin pokeriuran turnauspalkkiot ylittivät 7,9 miljoonaa dollaria. The Hendon Mobin turnaustilastojen mukaan hän on pokeriturnauksissa kautta aikojen eniten ansainnut ranskalainen.


title: Äänirasia

text: Äänirasia eli "pick-up" on levysoittimissa käytettävä sähkömekaaninen anturi, joka muuntaa äänilevyä koskettavan neulan mekaanisen liikkeen sähköiseksi signaaliksi.


title: Äänirasia

text: Halvemmissa levysoittimissa käytetään yleensä pietsosähköiseen ilmiöön perustuvaa keraamista äänirasiaa, jonka antama signaali on sellaisenaan riittävä vahvistimen suuri-impedanssiseen linjaliitäntään.


title: Äänirasia

text: Kalliimmissa levysoittimissa käytetään magneettista äänirasiaa, jonka antama signaali on hyvin heikko. Se liitetään vahvistimessa erilliseen "Phono" liitäntään, jonka sisäänmenoimpedanssi on 50 kilo-ohmia ja joka suorittaa signaalille niin sanotun RIAA-korjauksen.


title: Äänirasia

text: Magneettisia äänirasioita on kahta tyyppiä: "moving magnet", jossa neulaan kiinnitetty magneetti liikkuu pienen kelan sisällä, ja "moving coil", jossa neulaan kiinnitetty kela liikkuu magneettikentässä.


title: Äänirasia

text: Stereofonisissa äänirasioissa on erilliset anturit vasemmalle ja oikealle kanavalle. Ne on kallistettu toisiinsa nähden 90° kulmaan, kumpikin 45° eri suuntiin äänilevyn tasoon nähden.


title: Catherine Scott

text: Catherine Scott (s. 27. elokuuta 1973) on jamaikalainen entinen yleisurheilija, joka kilpaili 400 metrin juoksussa ja 400 metrin aitajuoksussa.


title: Catherine Scott

text: Scott karsiutui 1992 Soulin nuorten MM-kisoissa 400 metrin välierissä ajalla 53,91. Sydneyn olympialaisissa 2000 hän karsiutui 400 metrin aitojen välierissä ajalla 55,78, mutta oli samoissa kisoissa mukana Jamaikan joukkueessa, joka voitti olympiahopeaa 4 x 400 metrin viestijuoksussa. Seuraavana vuonna Scott karsiutui Lissabonin sisäratojen MM-kisoissa 400 metrin sileän alkuerissä ajalla 53,82, mutta oli mukana voittamassa pitkän viestin MM-hopeaa. Myöhemmin samana vuonna Edmontonin ulkoratojen MM-kisoissa hän oli voittamassa 4 x 400 metrin viestissä MM-kultaa. Scott oli Birminghamin sisäratojen MM-kisoissa 2003 Jamaikan joukkueessa, joka voitti viestissä MM-hopeaa.


title: Catherine Scott

text: Scottin veli Michael Blackwood on myös menestynyt pikajuoksija.


title: Protectobot

text: Protectobotit ovat kuvitteellinen Transformers-alaryhmä, jotka ovat Autobottien puolella Generation 1:ssä. He ovat erikoistuneet suojelu- ja pelastustehtäviin ja he muuttuvat hälytysajoneuvoiksi. Siihen kuuluu viisi Autobotia: Hot Spot, First Aid, Streetwise, Groove ja Blades.


title: Protectobot

text: Protectobottien johtaja. Hän haluaa aina olla mukana toiminnassa ja se tekeekin hänestä tehokkaan johtajan. Muuntuu paloautoksi.


title: Protectobot

text: Nimensä mukaisesti hänen tehtävänsä on toimia lääkärinä. Muuntuu ambulanssiksi.


title: Protectobot

text: Streetwise toimii hyvin tutkijana ja soturina. Muuntuu poliisiautoksi.


title: Protectobot

text: Tiedustelu on hänen erikoisalaansa. Muuntuu poliisimoottoripyöräksi.


title: Protectobot

text: Blades on ilmataistelija. Hän ei erikoisemmin pidä sodasta, mutta ei kuitenkaan kieltäydy taistelusta. Muuttuu pelastushelikopteriksi.


title: Protectobot

text: Jättirobotti, joksi protectobotit voivat yhdistyä. Erittäin vahva soturi, joka on myös Optimus Primen suosiossa. Prototyyppi-Defensorin aseistukseen kuului miekka, mutta se jätettiin pois lopullisesta versiosta testiyleisöjen kutsuttua miekkaa "naurettavaksi".


title: Betty Davis

text: Betty Davis (s. 26. heinäkuuta 1945 Durham, Pohjois-Carolina) on afroamerikkalainen funk-artisti ja valokuvamalli. Hänet tunnetaan myös Miles Davisin vaimona.


title: Betty Davis

text: Betty Davisin musiikki on vahvasti seksuaalisuutta korostavaa, mistä johtuen hän sai kokea vainoa konservatiivisten piirien taholta. Hänet tunnetaan naisena, jonka sanottiin olleen liian villi Miles Davisin vaimoksi. Hänen levytyksensä ovat edistäneet tätä imagoa. Davisin laulutyyli on hyvin eläytyvä ja hän käyttää naislaulajalle epätyypillisen karheaa ääntä.


title: Betty Davis

text: Betty Davisin sanotaan saaneen Miles Davisin innostumaan rock-musiikista. Bettyn levyt edustavat funk rock tyyliä, jossa torvisektiota ei yleensä käytetä ja sähkökitarariffeillä on vahva osuus.


title: Betty Davis

text: Levyistä tunnetuin on debyyttilevy (1973), joka tehtiin erittäin nimekkään muusikkokaartin kanssa. Mukana on esimerkiksi basisti Larry Graham, kitaristi Neal Schon, rumpali Gregg Errico, muita muusikoita Grahamin yhtyeestä sekä Tower of Powerista ja taustalaulajina Pointer Sisters. Levy oli tyyliltään mustan ja valkoisen musiikin välimaastosta eikä menestynyt kummankaan kohderyhmän keskuudessa. Ensimmäistä levyä seurasi vähemmän tunnettujen muusikoiden kanssa tehdyt levyt "They Say I'm Different" (1974) sekä "Nasty Gal" (1975). Vuonna 1979 tehtiin vielä yksi levyllinen materiaalia, joka julkaistiin kuitenkin vasta 1990-luvulla.


title: Betty Davis

text: Davis on toiminut myös tuottajana ja lauluntekijänä ainakin omalla singlellään "Shut Off the Light" (1975).


title: Betty Davis

text: muun muassa:


title: Jimmy Castor

text: Jimmy Castor (23. tammikuuta 1940 New York, New York – 16. tammikuuta 2012 Henderson, Nevada) oli yhdysvaltalainen funk-artisti.


title: Jimmy Castor

text: Castor oli mukana musiikkibisneksen huipulla jo 1950-luvulla, jolloin hän työskenteli Franke Lymonin doo-wop-yhtyeen kanssa. 1970-luvulla Castor tunnettiin oman yhtyeensä, Jimmy Castor Bunchin, johtomiehenä. Hänen maineensa perustuu tuon ajan muutamiin hyvän vastaanoton saaneisiin singleihin ja albumeihin. Maineikkain levy on "It’s Just Begun" (1972). Sen nimikkoraitaa sekä kappaletta ”Troglodyte” on käytetty monissa elokuvissa ja samplattu hip hop -kappaleisiin.


title: Peukaloiset

text: Peukaloiset (Troglodytidae) on heimo pienikokoisia varpuslintuja. Niitä elää luonnonvaraisena pääasiassa Keski-, Pohjois- ja Etelä-Amerikasta. Ainoastaan yksi laji, peukaloinen, elää myös muualla maailmassa. Peukaloisten elinympäristö vaihtelee kuivista harvapuustoisista alueista kosteisiin sademetsiin. Peukaloisista suuri osa on pieniä ja huomaamattomia, mutta niiden laulu on äänekästä. Peukaloisilla on lyhyet siivet ja niiden nokka on loivasti alaspäin kaartuva. Jotkin lajit pitävät pyrstöään pystyssä. Peukaloiset ovat hyönteissyöjiä, tosin jotkut lajit syövät myös kasveja. Peukaloisten väri on arkinen, hallitsevana värinä on ruskea, harmaa, musta tai valkoinen. Pienin laji on valkovatsapeukaloinen (10 cm) ja suurin laji on isopeukaloinen (22 cm).


title: Peukaloiset

text: Peukaloisiin kuuluu 19 sukua ja 82 lajia.


title: Belgian Grand Prix 1979

text: Belgian Grand Prix 1979 oli Formula 1 -sarjan osakilpailu, joka ajettiin 13. toukokuuta 1979 Zolderin radalla Belgiassa. Kilpailun voitti Ferrarilla ajanut eteläafrikkalainen Jody Scheckter.


title: Lohko A jalkapallon Afrikan-mestaruuskilpailuissa 2008

text: Jalkapallon Afrikan-mestaruuskilpailut 2008 Lohko A:ssa pelasivat isäntämaa Ghana sekä Guinea, Marokko sekä Namibia.


text:
20. tammikuuta
21. tammikuuta
24. tammikuuta
28. tammikuuta


text:
3 maalia
2 maalia
1 maali


text: Tilasto sisältää vain punaiset ja vähintään kaksi keltaista korttia saaneet pelaajat


text:
punaiset kortit
keltaiset kortit